1,290,414 individu telah disuntik vaksin
Oleh AHMAD SHAHERMAN SHAMSURI

25 April 2021, 1:16 pm
PETALING JAYA – Seramai 1,290,414 individu telah menerima suntikan vaksin di bawah Program Imunisasi Covid-19 Kebangsaan (PICK) sehingga semalam.
Menteri Kesihatan, Datuk Seri Dr. Adham Baba menerusi perkongsian di Twiiter memaklumkan seramai 791,910 telah menerima dos pertama, manakala bagi dos kedua pula seramai 498,504 orang.
Menurut beliau, sehingga semalam seramai 9,250,441 atau 38.1 peratus telah berdaftar untuk menerima suntikan vaksinasi Covid-19.
“Selangor mencatatkan jumlah pendaftaran yang tertinggi iaitu sebanyak 2,411,489 diikuti Johor (1,152,576), Sarawak (863,954), Kuala Lumpur (737,214), Perak (680,205) dan Pulau Pinang (640,451).
“Sementara itu, Sabah mencatatkan jumlah pendaftaran paling rendah iaitu hanya 15.3 peratus diikuti Kelantan (25.5 peratus), Pahang (30.7 peratus) dan Terengganu (31.4 peratus)” katanya di sini hari ini.- K! ONLINE


Empat sekeluarga parah kereta langgar lori
Oleh NORHAYATI YAHAYA

25 April 2021, 12:38 pm
SABAK BERNAM – Empat sekeluarga termasuk dua kanak-kanak cedera parah selepas kenderaan dinaiki melanggar lori yang diletakkan di tepi jalan di Kilometer 78 Jalan Klang-Teluk Intan, petang semalam.
Dalam kejadian pukul 4.30 petang, kesemua mangsa berusia dua hingga 43 tahun mengalami patah masing-masing di bahagian rahang dan kedua-dua belah bahu selain putus jari telunjuk sebelah kiri.
Ketua Polis Daerah Sabak Bernam, Superintendan Agus Salim Mohd. Alias berkata, kemalangan berlaku ketika empat sekeluarga menaiki kereta jenis Perodua Kelisa dalam perjalanan ke Sungai Air Tawar dari Shah Alam.
Katanya, setiba di lokasi kejadian pemandu kereta berusia 39 tahun hilang kawalan ketika melalui kawasan jalan licin yang sedang dalam kerja-kerja pembersihan.
“Akibatnya, Perodua Kelisa itu terbabas sebelum melanggar bahagian belakang lori yang diletakkan di tepi jalan yang ditutup dengan kon.
“Lori tersebut diletakkan di situ bagi tujuan pembersihan jalan,” katanya ketika dihubungi hari ini.

Tambah beliau, kesemua mereka yang kemudiannya dibawa keluar dengan bantuan bomba sebelum dihantar ke Hospital Tanjong Karang untuk rawatan lanjut.
“Kes disiasat di bawah Seksyen 43(1) Akta Pengangkutan Jalan 1987,” ujarnya. – K!ONLINE


Isteri Komander KRI Nanggala-402 setia WhatsApp suami
Oleh KOSMO!

25 April 2021, 12:16 pm
JAKARTA – Ketabahan isteri Komander KRI Nanggala-402, Kolonel Laut Harry Setiawan mengundang rasa sebak pemberita yang berkunjung ke rumahnya, lapor Suara.com hari ini.
Winny Widayanti masih menaruh harapan, semoga ada keajaiban berlaku kepada angkatan yang dipimpin suaminya itu meskipun kapal selam itu sudah disahkan karam oleh Tentera Nasional Indonesia – Angkatan Laut (TNI), semalam.
Tidak cukup dengan itu, Winny masih sempat berkunjung ke rumah beberapa anggota KRI Nanggala di Jawa Timur yang turut menanti perkhabaran terbaharu berkenaan insiden tersebut untuk sama-sama berkongsi semangat.
Berita berkaitan https://www.kosmo.com.my/2021/04/24/indonesia-temui-serpihan-kri-nanggala/
“Saya perlu kuat kerana saya isteri Komander, ketua angkatan kapal. Jika tugas Harry menjaga anak-anak buahnya, tugas saya sebagai isteri adalah menenangkan isteri serta keluarga mereka,” katanya tenang.
Meskipun sedar bahawa harapan untuk anak kapal KRI Nanggala-402 ditemui dengan selamat adalah tipis, Winny masih mengharapkan sesuatu.

Malahan dia masih tidak berhenti mengirim mesej Whatsapp ke nombor Harry bagi memberi perkembangan terkini di rumah.
Berita berkaitan https://www.kosmo.com.my/2021/04/21/kapal-selam-angkatan-laut-indonesia-terputus-hubungan-di-laut-bali/
“Banyak media datang ke rumah, mereka mengambil gambar saya dan suasana di rumah,” demikian antara mesej yang dikirim Winny yang ternyata tiada balasan sehingga kini.
Winny memegang gambar kenangan suaminya, Kolonel Laut Harry Setiawan. – AFP
Situasi itu menimbulkan mengharukan dalam kalangan netizen yang rata-rata mendoakan agar operasi mencari kapal selam buatan Jerman itu dipermudahkan.
“Semoga KRI Nanggala-402 segera ditemui, kita doakan yang terbaik,” tulis seorang pengguna media sosial.
“Suami anda dan anak-anak buahnya adalah wira negara, semoga husnul khoaimah. Al-Fatihah,” komen seorang lagi. – Agensi


Kontrak tiga tahun buat Messi
Oleh KOSMO!

25 April 2021, 12:15 pm
BARCELONA – Presiden baharu Barcelona, Joan Laporta sedang berusaha keras untuk memastikan bintang pasukan itu, Lionel Messi terus kekal di Camp Nou ketika kontraknya bakal berakhir Jun ini.
Gergasi Sepanyol itu dilaporkan sudah bersedia dengan tawaran kontrak selama tiga tahun, namun mereka dipercayai sudah tidak mampu untuk menawarkan nilai sebanyak €75 juta (RM372.85 juta) setahun kepada pemain itu seperti sebelum ini.
Bagaimanapun, mereka cuba mencari formula lain untuk memastikan Messi terus kekal bersama mereka iaitu jangka masa kontrak yang lebih lama dengan nilai yang lebih rendah supaya penurunan gaji yang bakal diterima pemain itu tidak ketara.
Messi sebelum ini dilaporkan lebih gembira dengan cadangan kontrak tahunan bersama kelab itu berdasarkan perasaan peribadi dan perancangan masa depan kelab itu.
Laporta pula bersetuju dengan cadangan berkenaan dan berharap dia mampu meyakinkan Messi untuk menandatangani kontrak selama dua tahun dengan pilihan sambungan selama setahun lagi.
Messi yang bakal memasuki usia 34 tahun pada Jun ini mengakui mahu mengakhiri kariernya dengan beraksi di Liga Bola Sepak Major (MLS) Amerika Syarikat.

Namun, Laporte percaya Messi masih mampu untuk bermain pada peringkat tertinggi dan kekal beraksi dalam saingan kompetitif di Eropah berbanding berkelana ke Amerika Syarikat.
Paris Saint-Germain dan Manchester City dilaporkan sedang mengintai peluang untuk mendapatkan khidmat kapten Argentina itu sekiranya benar dia mahu meninggalkan Camp Nou. – AGENSI


Penyokong bantu KDA FC bangkit
Oleh KOSMO!

25 April 2021, 12:45 pm
Oleh MOHD. RAFIE AZIMI
KETUA Jurulatih Kedah Darul Aman (KDA) FC, Aidil Sharin Sahak menyifatkan semangat tidak mudah mengalah dan sokongan padu para peminat sepanjang aksi menjadi faktor penting kejayaan menewaskan Kuala Lumpur City kelmarin.
Menurut Aidil, meskipun kehadiran penyokong cuma kira-kira 1,300 orang, namun sorakan mereka yang terus menyokong dan membakar semangat pemain membantu pemainnya bangkit pada masa kecederaan.
“Ada satu perkara penting yang saya mahu beritahu, apabila pemain merasa tertekan, penyokonglah yang membantu mereka untuk memulihkan semangat itu kembali bagi meraih kemenangan di saat-saat akhir seperti perlawanan ini.
“Inilah yang kita panggil Stadium Darul Aman dan saya beritahu kepada pemain yang kita mesti menang perlawanan ini demi para penyokong,” katanya dalam sidang akhbar selepas berakhir perlawanan.
Dua gol Tchetche Kipre pada masa kecederaan membantu KDA FC untuk melakukan kebangkitan dramatik setelah ketinggalan 2-1 selepas berakhir 90 minit perlawanan.

Terdahulu Paulo Josue dan Giancarlo Gallifuoco menjaringkan dua gol buat Kuala Lumpur pada minit ke-49 dan 78 manakala gol pertama Kedah terhasil menerusi rembatan Fayadh Zulkifli pada minit ke-70.
Mengulas mengenai perlawanan itu, Aidil berkata dia sendiri seakan tidak percaya dengan kebangkitan ditunjukkan anak-anak buahnya yang masih mampu mencatat kemenangan ketika perlawanan akan berakhir dalam tempoh beberapa minit.
“Secara keseluruhan saya sangat berpuas hati dengan para pemain termasuk mereka yang berada di bangku simpanan kerana masing-masing terus menunjukkan impak sebaik diberi peluang beraksi.
“Ini sesuatu yang amat menyenangkan namun saya mengharapkan kita dapat terus konsisten dalam hal ini. Saya amat menghargai usaha dan komitmen ditunjukkan pemain,” katanya.


Kolam renang ‘terapung’ pertama dunia di London
Oleh KOSMO!

25 April 2021, 12:15 pm
LONDON – Kolam renang ‘terapung’ pertama di dunia yang dibina pada ketinggian 35.1 meter (m) di kota London akan dibuka bulan depan, lapor akhbar The Sun semalam.
Kolam renang mempunyai dasar kaca itu terletak di antara dua blok pangsapuri mewah, Embassy Gardens. Kolam lutsinar itu menawarkan pemandangan kota raya London dari tingkat 10 bangunan tersebut.
Memiliki panjang 25m, kolam renang tersebut mampu menampung sehingga 400 tan air.
Dibawa dari negeri Colorado, Amerika Syarikat, kolam renang itu dihubungkan pada kedua-dua bangunan itu menggunakan teknologi yang mampu menyesuaikannya dengan perubahan angin.
Menurut laman web kolam renang tersebut, konsep untuk menghasilkannya muncul pada tahun 2013.
“Ia merupakan satu idea yang hebat dan kami berasakan ia amat istimewa.

“Pada waktu itu, kami tidak tahu adakah idea itu dapat dilaksanakan, dan jika lima tahun lepas, ia sememangnya tidak mampu dilaksanakan.
“Disebabkan adanya teknologi yang maju, barulah ia menjadi realiti,” ujar Pengerusi Ballymore, Sean Mulryan.
Ballymore merupakan syarikat pemaju yang membangunkan kolam renang tersebut.
“Apabila anda berenang, anda boleh melihat ke bawah. Anda akan berasa seperti terapung di udara” kata salah seorang juruteranya, Brian Eckersley.
Majlis pembukaannya dijangka diadakan pada 19 Mei ini. – Agensi


Polis buat rondaan terperinci dari rumah ke rumah pada Aidilfitri
Oleh JAMLIAH ABDULLAH

25 April 2021, 1:21 pm
ALOR SETAR – Polis Kedah memberi amaran kepada orang ramai agar mematuhi larangan rentas negeri semasa sambutan Aidilfitri nanti kerana pemeriksaan dari
rumah ke rumah akan dilakukan secara terperinci untuk mengesan mereka yang lolos.
Ketua Polis Kedah, Datuk Hasanuddin Hassan berkata, pihaknya akan mengerahkan anggota melakukan rondaan sepanjang sambutan hari perayaan tersebut di
seluruh negeri ini.
“Polis Kedah mendapat arahan daripada Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abd. Rahim Jaafar untuk melakukan rondaan, kita tengok rumah yang ada banyak kereta kita akan semak.
“Bukan sekadar kereta, kita tengok selipar, kasut di rumah itu banyak, juga kita akan periksa,” katanya.
Beliau berkata demikian kepada pemberita selepas Majlis Penyerahan Kenderaan Baharu 4WD (1tan) GS-Cargo Guna Sama Operasi untuk Kontinjen Kedah di Ibu Pejabat Polis Kontinjen Kedah di sini hari ini.
Majlis disempurnakan Pengarah Jabatan Logistik dan Teknologi Bukit Aman, Datuk Seri Mazlan Lazim. – K! ONLINE


53 kru bersemadi di dasar samudera
Oleh KOSMO!

25 April 2021, 1:01 pm
JAKARTA –  Sebuah kapal selam Indonesia yang hilang di perairan pulau peranginan Bali telah karam, kata Tentera Nasional Indonesia-Angkatan Laut (TNI-AL) semalam sekali gus menghancurkan harapan bahawa 53 krunya akan dapat diselamatkan.
Ketua TNI-AL, Yudo Margono berkata, pasukan mencari menemui serpihan-serpihan KRI Nanggala termasuk barangan dari dalam kapal selam tersebut yang dipercayai kehabisan bekalan oksigen.
Sebilangan kapal perang, pesawat dan beratus-ratus anggota tentera terlibat mencari kapal selam hilang itu. Pihak berkuasa berkata, kapal selam buatan Jerman itu mempunyai bekalan oksigen mencukupi untuk tempoh tiga hari sahaja selepas kehilangan kuasa enjin.
Tarikh akhir itu berlalu awal pagi semalam.
“Kami telah mengubah status KRI Nanggala daripada kapal selam hilang kepada kapal selam karam.
“Kami mempunyai bukti sahih yang dipercayai datangnya daripada kapal KRI Nanggala 402.

“Bagi tempoh beberapa hari ini, kami telah menjumpai serpihan dan barangan dari lokasi terakhir kapal itu menyelam.
“Serpihan itu tidak akan terapung jika tiada tekanan luar atau kerosakan kepada pelancar terpedo,” kata Yudo Margono kepada pemberita sambil menambah, barangan tersebut tidak mungkin berasal daripada kapal lain.
Beberapa pegawai tentera laut berkata, sebilangan item termasuk serpihan torpedo dan botol minyak gris yang digunakan sebagai pelincir periskop kapal selam itu telah ditemui. Mereka turut menjumpai sehelai sejadah yang digunakan oleh kru KRI Nanggala.
Antara serpihan dan barangan milik kapal selam KRI Nanggala yang ditemui dipamerkan pada sesi sidang akhbar.– Sui Suadnyana/detikcom
Pencarian kapal selam KRI Nanggala tetap diteruskan awal pagi semalam meskipun telah melepasi tempoh masa anggaran ketahanan bekalan oksigen iaitu pada pukul 3 pagi (waktu tempatan).
Setelah lebih 72 jam melakukan pencarian, tiada petunjuk ditemui sehingga membawa kepada penemuan serpihan komponen kapal selam pada petang semalam yang memberi keyakinan kepada pasukan tentera untuk mengumumkan status kapal itu kepada ‘subsunk’ (tenggelam).
Misi pencarian kapal selam buatan Jerman itu turut mendapat bantuan daripada negara-negara lain seperti Singapura, Australia, Malaysia, India serta sebuah pesawat Poseidon milik tentera Amerika Syarikat yang dijangka tiba semalam.
Pada Rabu lepas, KRI Nanggala dilaporkan terputus hubungan dengan pusat kawalan ketika menjalani latihan di perairan Bali Utara
Kapal selam itu merupakan satu daripada lima kapal selam dalam armada Indonesia. – AFP
Berita berkaitan https://www.kosmo.com.my/2021/04/21/kapal-selam-angkatan-laut-indonesia-terputus-hubungan-di-laut-bali/


Program Rekalibrasi Tenaga Kerja mampu pulih ekonomi
Oleh AHMAD SHAHERMAN SHAMSURI

25 April 2021, 12:54 pm
PETALING JAYA – Langkah kerajaan membuka Program Rekalibrasi Tenaga Kerja untuk pendatang asing tanpa izin (PATI) yang ada di negara ini kepada majikan dalam subsektor perkhidmatan disambut baik oleh semua majikan di negara ini.
Presiden Parti Iman Malaysia, Datuk Mohammed Mohsin Abdul Razak berkata, langkah berkenaan dilihat dapat memulihkan kembali ekonomi negara yang sebelum ini terjejas ekoran kekurangan tenaga kerja.
Namun katanya, majikan perlu mengikuti segala ketetapan oleh kerajaan seperti pengambilan biometrik dan sebagainya bagi membantu mempercepatkan pelaksanaan program ini.
“Kami ingin mengucapkan terima kasih kepada Perdana Menteri, Tan Sri Muhyiddin Yassin kerana melalui gerak kerja dan keprihatinannya, Pelan Rekalibrasi Tenaga Kerja telah dipersetujuinya.
“Jutaan terima kasih juga kepada jemaah menteri yang menjadi penggerak serta pencetus solusi jangka masa pendek dan panjang kepada masalah tenaga kerja yang berterusan bagi industri-industri yang terlibat,” katanya dalam satu kenyataan di sini hari ini.
Mengulas lanjut, Mohammed Mohsin berkata, pelan ini dijangka akan memberi kelegaan dan masa untuk industri terlibat merancang serta menyampaikan satu pelan tenaga kerja yang lebih komprehensif kepada kerajaan.

“Disamping itu juga, kebergantungan industri kepada tenaga kerja asing akan berkurangan dari aspek rancangan latihan kemahiran dan bantuan kewangan yang membolehkan menaik taraf teknologi serta kajian yang lebih menyeluruh.
“Parti Iman sedia bekerjasama dengan Perdana Menteri serta kementerian-kementerian yang terlibat untuk mencari penyelesaian jangka panjang yang lebih menyeluruh,” ujarnya.-K! ONLINE


Muhammad Afwa lengkapkan Siti Aafiyah
Oleh KOSMO!

26 April 2021, 10:01 pm
PETALING JAYA – Penyanyi tersohor negara, Datuk Seri Siti Nurhaliza memilih nama Muhammad Afwa untuk nama anak keduanya.
Perkara berkenaan dikongsikan Siti, 42, menerusi Instagram sebentar tadi sambil memuat naik beberapa keping foto gambar bayi lelaki tersebut.
“Hari ini 26 April 2021 bersamaan dengan 14 Ramadan 1442 Hijrah, anakanda saya genap berusia tujuh hari.
“Sunat menamakan anak yang baru lahir dengan nama elok dan membawa makna baik kerana nama itu yang akan dipanggil di akhirat kelak.
“Alhamdulillah, hari ini suami dan saya ingin berkongsi wajah dan nama anakanda kedua kami. Kami menamakan anakanda Muhammad Afwa yang membawa makna keampunan dan kemaafan,” tulisnya.
Jelas Siti, pemilihan nama Afwa adalah kerana bayi tersebut dilahirkan pada bulan Ramadan yang merupakan bulan keampunan dan dalam doa malam Lailatuq Qadar juga ada menyebut afwa.

“Afwa melengkapnya aafiyah dan terdapat dalam doa yang saya dan suami pilih iaitu doa lengkap aafiyah.
“Semoga anakanda Muhammad Afwa sentiasa dalam keampunan dan kemaafan Allah SWT dan kita semua juga dalam lindungan-Nya,” katanya lagi.
Pada masa sama, pelantun lagu Siapa Tak Mahu itu berkata, beliau akan meluncurkan sebuah video muzik rasmi lagu Anakanda yang ditujukan khas buat anaknya itu dalam saluran YouTube miliknya sebentar lagi tepat pukul 9 malam.
Terdahulu, Siti selamat melahirkan bayi keduanya di sebuah pusat perubatan di Selangor dengan berat 3.84 kilogram pada 19 April lalu pukul 6.21 pagi secara pembedahan. – K! ONLINE


Vaksin Covid-19 kekang penularan varian bermutasi
Oleh SITI A'ISYAH SUKAIMI

26 April 2021, 9:51 pm
PUTRAJAYA – Pemberian vaksin Covid-19 yang digunakan kepada penerima berupaya mengekang penularan varian bermutasi di negara ini, kata Timbalan Ketua Pengarah Kesihatan (Penyelidikan dan Sokongan Teknikal), Datuk Dr. Hishamshah Mohd. Ibrahim.
Beliau berkata, Kementerian Kesihatan (KKM) termasuk Institut Penyelidikan dan Perubatan (IMR) dan beberapa institusi yang berkaitan turut sama memantau perkembangan baharu varian bermutasi.
“Pemberian suntikan vaksin Covid-19 menghalang kematian selain kejadian serius yang memerlukan seseorang tersebut masuk ke hospital selepas dijangkiti Covid-19.
“Kita sentiasa memantau dan melihat perkembangan baharu varian ini. Justeru, pihak IMR dan institusi lain turut menjalankan penjujukan genom bagi mengesan varian bermutasi tersebut,” katanya pada sesi libat urus bersama media mengenai vaksin Covid-19 di sini hari ini.
Berikutan itu, beliau berkata, masyarakat juga perlu sentiasa berwaspada serta mengamalkan prosedur operasi standard yang telah ditetapkan bagi mengelakkan varian bermutasi dari negara lain turut menular dalam kalangan rakyat di negara ini.
Sementara itu, Ketua Unit Virologi Pusat Penyelidikan Penyakit Berjangkit (IDRC) Institut Penyelidikan dan Perubatan (IMR), Dr Ravindran Thayan berkata, penularan varian bermutasi turut memberi sedikit kesan kepada suntikan vaksin.

“Mutasi varian ini memberi sedikit halangan, maksudnya antibodi yang dijangkiti varian ini memerlukan lebih banyak (vaksin) banding sedia ada.
“Bukannya kita nak kata vaksin itu tidak berkesan, tapi ia perlu menghasilkan antibodi yang lebih tinggi untuk mengurangkan kadar varian berkenaan.
“Kita juga mengharapkan sistem ketahanan badan untuk melawan varian tersebut. Bukan tak ada langsung kesan vaksin, tetapi vaksin turut memberikan perlindungan,” katanya. – K! ONLINE


Tindakan tegas terhadap pihak gagal patuh SOP
Oleh NUR SHARIEZA ISMAIL

26 April 2021, 9:27 pm
SEPANG – Tindakan tegas akan dikenakan kepada mana-mana operator bazar Ramadan yang didapati gagal mematuhi prosedur operasi standard (SOP) ditetapkan pihak berkuasa termasuk penutupan sementara operasi.
Menteri Besar Selangor, Datuk Seri Amirudin Shari berkata, tindakan tegas itu adalah antara langkah yang akan diambil jika kerajaan negeri menerima laporan kesesakan pengunjung di beberapa bazar Ramadan daripada pihak berkuasa tempatan (PBT).
“Bagaimanapun, pihak berkuasa tidak mengambil tindakan melulu kerana taklimat dan ingatan akan diberi dahulu sekiranya didapati melanggar SOP yang ditetapkan.
“Saya percaya beberapa tempat lain juga padat namun jika kepatuhan itu tinggi, akhirnya akan dapat lihat satu kawalan yang baik,” katanya pada sidang akhbar selepas Program Jelajah Ramadan Kita Selangor 2021 Kosmopleks, Bandar Baru Salak Tinggi di sini hari ini.
Amirudin berkata, setakat ini satu sahaja tindakan diambil oleh pihak berkuasa iaitu melibatkan bazar Ramadan Greenwood yang telah diarahkan tutup sejak Khamis lalu kerana gagal mematuhi garis panduan SOP.
“Bagaimanapun, bazar Ramadan terbabit telah dibenarkan beroperasi semula semalam dan kita akan lihat sejauh mana kepatuhan mereka,” katanya. – K! ONLINE


SOP operasi di sekolah berjaya dilaksanakan
Oleh NOR IDAYU BOSRO

26 April 2021, 9:44 pm
PUTRAJAYA – Prosedur operasi standard (SOP) pengoperasian sekolah yang dikeluarkan Kementerian Pendidikan (KPM) dan dilaksanakan dengan baik dengan kerjasama guru-guru, pentadbir sekolah, murid dan ibu bapa adalah antara faktor penyumbang kepada kluster pendidikan yang masih kecil pada masa ini.
Menurut Menteri Kanan Pendidikan, Datuk Dr. Radzi Jidin, berdasarkan statistik KPM, sebanyak 9.17 peratus atau 99 kluster pendidikan dilaporkan di negara ini dari tempoh 1 Januari hingga 25 April lalu.
Jumlah itu hanyalah peratusan kecil berbanding 39.2 peratus atau 1,080 kluster yang dilaporkan di seluruh negara bagi tempoh sama.
Ia juga adalah kecil jika dibandingkan dengan kes-kes sporadik yang membentuk 60.8 peratus keseluruhan kes jangkitan Covid-19 di negara ini.
“Daripada jumlah keseluruhan 99 kluster pendidikan itu, 52 daripadanya adalah kluster KPM manakala baki 47 adalah lain-lain.
“Kes-kes positif yang dilaporkan dalam kluster KPM jauh lebih rendah iaitu 2,274 kes berbanding kes kluster pendidikan lain yang merekodkan 4,275 kes.

“Jika melihat kepada data ini, tiada keperluan untuk menutup operasi sekolah buat masa ini,” katanya dalam taklimat khas di pejabatnya di sini hari ini.
Mengulas lanjut, Radzi berkata, mengikut pecahan 52 kluster KPM, sebanyak 25 kluster dikesan di sekolah asrama manakala 22 di sekolah bukan asrama yang masing-masing merekodkan keseluruhan 1,559 dan 585 kes jangkitan Covid-19.
“Kluster institusi pendidikan guru (IPG) merekodkan dua kluster dengan 39 kes manakala kolej matrikulasi merekodkan dua kluster dengan 41 kes bagi tempoh tersebut.
“Baki satu kluster pula disumbangkan oleh Institut Aminuddin Baki (IAB) dengan 50 kes,” katanya.
Sementara itu, beliau berkata, adalah menjadi cabaran utama KPM untuk mengoperasikan sekolah berasrama namun, pihaknya mengeluarkan SOP khas sejak hari pertama sekolah dibuka supaya dapat meminimumkan jumlah jangkitan di asrama.
“Kebanyakan kes jangkitan di sekolah asrama melibatkan penularan antara murid kepada murid yang berlaku sama ada di dalam kelas atau di bilik asrama,” katanya.
Jelas beliau, bagi sekolah harian biasa, analisis jangkitan di dalam kelas pula mendapati punca jangkitan boleh berlaku antara guru kepada guru selain guru kepada murid.
“Ada juga kes berlaku dalam sekolah tetapi daripada kelas berlainan jadi kita siasat bagaimana jangkitan itu boleh berlaku sama ada misalnya ketika menaiki kenderaan awam pulang dari sekolah, di pusat transit atau murid terbabit duduk di taman perumahan yang sama.
“Apabila KPM buat pemetaan sebegini, kita boleh teliti semula prosedur operasi standard di situ agar ia boleh ditambah baik pada masa hadapan,” katanya.
Sementara itu, Radzi berkata, purata kehadiran sejak sekolah dibuka pada 1 Mac lalu merekodkan 90.26 peratus.
“Peratusan ini adalah lebih baik malah menyamai trend kehadiran sebelum penularan Covid-19 di negara ini pada 2019,” katanya.
Dalam pada itu, Radzi berkata, KPM komited meneruskan sesi persekolahan bersemuka kecuali atas nasihat Kementerian Kesihatan dan Majlis Keselamatan Negara (MKN) yang mengarahkan institusi pendidikan ditutup berikutan penularan jangkitan Covid-19.
“Kita mengakui bukan terbaik dalam melaksanakan operasi sekolah secara bersemuka tetapi kami melaksanakan yang terbaik bagi memastikan anak-anak dapat kembali ke sekolah termasuk ke asrama dan mengikuti pembelajaran dengan baik dan pada masa sama mengurangkan risiko jangkitan,” katanya. – K! ONLINE.


Budak tiga tahun lemas jatuh tali air
Oleh ROHANA MOHD. NAWI

26 April 2021, 9:22 pm
KOTA BHARU – Seorang kanak- kanak lelaki ditemui lemas selepas dipercayai terjatuh ke dalam tali air di Kampung Jambu Merah, Melor di sini petang tadi.
Mangsa, Muhammad Huffaz Wafri Mohd.Zulfika, 3, ditemui dalam keadaan terapung di dalam tali air itu kira-kira 10 meter dari rumahnya pada pukul 4.30 petang.
Ketua Polis Daerah Kota Bharu, Asisten Komisioner Abdul Rahim Daud berkata, mangsa disedari lemas oleh seorang penduduk kampung selepas melihat kanak-kanak itu terapung di permukaan air.
Katanya, polis menerima panggilan telefon mengenai kejadian itu daripada orang awam kira-kira pukul 4.33 petang sebelum bergegas ke lokasi kejadian.
“Apabila tiba di lokasi kejadian, polis mendapati mangsa masih berada dalam keadaan terapung di dalam tali air. Pasukan bomba dan penyelamat telah membawa mangsa naik ke kawasan tebing
“Siasatan mendapati, kali terakhir mangsa dilihat sedang bermain di dalam rumahnya oleh neneknya kira-kira pukul 3 petang tadi,” katanya ketika dihubungi Kosmo! hari ini.

Menurut Abdul Rahim, bagaimanapun, ahli keluarganya tidak menyedari kehilangan kanak-kanak itu sehingga seorang jiran memaklumkan bahawa mangsa sudah lemas di tali air.
“Mangsa dibawa ke Klinik Kesihatan Mahligai di sini dan disahkan sudah meninggal dunia.
“Mayat mangsa kemudian dihantar ke Hospital Raja Perempuan Zainab II di sini untuk bedah siasat,” katanya.
Tambahnya, siasatan turut mendapati kes itu tidak melibatkan sebarang unsur jenayah malah tiada langsung sebarang kesan kecederaan ditemui pada badan mangsa. – K! ONLINE


Kereta mewah terbabit nahas tiga kenderaan
Oleh NOR AINNA HAMZAH

26 April 2021, 9:07 pm
SEREMBAN – Sebuah kereta mewah jenis Bentley Continental antara tiga buah kenderaan yang terbabit dalam nahas di kilometer 270.9, Lebuh Raya Utara-Selatan (arah Utara) dekat sini petang tadi.
Dalam kejadian kira-kira pukul 3.15 petang itu, pemandu iaitu seorang lelaki berusia 37 tahun mengalami kecederaan di bahagian dahi serta dikejarkan ke Hospital Tuanku Ja’afar (HTJ) di Seremban bagi rawatan lanjut.
Menurut Ketua Polis Daerah Nilai Superintendan Mohd. Fazley Ab. Rahman, selain kereta jenis Bentley berkenaan, turut terlibat dalam kemalangan ialah pacuan empat roda jenis Toyota Hilux dan lori kontena jenis Volvo yang membawa muatan barang kargo.
“Berdasarkan siasatan, pemandu kereta mewah berkenaan dalam perjalanan dari Johor menghala ke Taiping telah hilang kawalan lalu melanggar besi penghadang kanan jalan dan berpusing sebelum melanggar sebuah pacuan empat roda yang dipandu oleh seorang lelaki berumur 54 tahun.
“Perlanggaran berkenaan menyebabkan kenderaan pacuan empat roda itu hilang kawalan dan melanggar sebuah treler jenis Volvo yang dipandu oleh seorang lelaki yang juga berumur 37 tahun yang sedang bergerak terus dari arah yang sama,” katanya dalam satu kenyataan di sini hari ini.
Mohd. Fazley berkata, akibat kemalangan berkenaan, mangsa pemandu kereta jenis Bentley dan pemandu Toyota Hilux cedera ringan manakala pemandu lori treler tersebut tidak mengalami sebarang kecederaan.

Menurutnya, kes disiasat di bawah Rule 10 LN 166/59 dan siasatan lanjut masih diteruskan. – K! ONLINE


Tutup sekolah dua hari jika ada jangkitan kes
Oleh NOR IDAYU BOSRO

26 April 2021, 9:54 pm
PUTRAJAYA – Operasi persekolahan hanya akan ditutup selama dua hari untuk menyelaraskan kaedah jika terdapat kes jangkitan Covid-19 di mana-mana sekolah.
Menteri Kanan Pendidikan, Datuk Dr.  Radzi  Jidin berkata, ia merupakan kaedah terbaharu yang sebelum ini hanya menutup kelas, bangunan, tingkat atau keseluruhan sekolah berdasarkan nasihat Pejabat Kesihatan Daerah (PKD).
Menurut beliau, sebelum memutuskan mana-mana sekolah ditutup, sekolah berkenaan terlebih dahulu menerima pengesahan kes positif dari PKD dan melaporkan kes tersebut kepada Jabatan Pendidikan Negeri (JPN) dan Pejabat Pendidkan Daerah (PPD) serta-merta.
Selepas itu, katanya, JPN akan mengeluarkan surat arahan penutupan sekolah selama dua hari dan membuat laporan kepada KPM serta-merta dan PKD akan melaksanakan penilaian risiko serta pengesanan kontak rapat selain memantau kerja-kerja sanitasi dan disinfeksi.
“Sebelum ini kalau ada kes positif, sama ada kelas ditutup, bangunan ditutup, tingkat tertentu atau sekolah keseluruhan ditutup berdasarkan nasihat PKD, tetapi ada pandangan mengatakan seolah-olah kita tidak telus apabila ada sekolah ditutup, yang lain tidak ditutup pula.
“Jadi untuk penyelarasan, jika sah berlaku kes positif, sekolah akan maklumkan kepada JPN dan PPD kemudian JPN akan mengeluarkan arahan penutupan sekolah dua hari seterusnya ibu bapa akan dimaklumkan,” katanya dalam taklimat khas di pejabat beliau di sini hari ini.

Mengulas lanjut,  Radzi berkata, ketika tempoh penutupan sekolah itu, pihak sekolah bersama PKD akan membuat penilaian sama ada ia perlu dilanjutkan lagi atau sebaliknya.
Katanya, ia berdasarkan penilaian risiko yang dibuat PKD untuk melakukan analisa risiko dan pengesanan kontak rapat dan segala keputusan pelanjutan atau penamatan penutupan sekolah akan dimaklumkan kepada ibu bapa.
“Melalui kaedah ini tidak ada lagi kekeliruan dan sangsi kerana ia berdasarkan analisa risiko oleh PKD sebagai pihak yang berkuasa dan mempunyai kepakaran,” katanya. – K! ONLINE.


Bomba tersenarai sebagai penerima TAPPN
Oleh NOR SHAFAWATI YUP

26 April 2021, 9:15 pm
SEREMBAN – Anggota Jabatan Bomba dan Penyelamat Malaysia (JBPM) akan mendapat manfaat menerusi inisiatif Tabung Amanah Perwira dan Pertahanan Negara (TAPPN) sekiranya berlaku kematian atau kecederaan ketika bertugas.
Ketua Pengarah JBPM, Datuk Seri Mohammad Hamdan Wahid berkata, ini berikutan ahli lembaga mesyuarat bagi TAPPN telah meluluskan permohonan JBPM untuk dimasukkan sebagai salah satu penerima sumbangan daripada tabung tersebut.
“JBPM akan menerima manfaat daripada tabung tersebut sekiranya ada berlaku kematian, kecederaan dan juga yang sepatutnya di bawah tabung tersebut.
“Warga bomba sebelum ini tidak ada, ia hanya untuk polis dan juga tentera jadi sekarang ini dianggap bahawa perkhidmatan bomba masuk dalam golongan yang dikira bertanggungjawab di atas keselamatan masyarakat dan mereka juga diberi penghormatan di bawah tabung tersebut,” katanya.
Beliau berkata demikian pada sidang akhbar pada Majlis Anugerah Perkhidmatan Cemerlang dan Sijil Perkhidmatan 30 Tahun JBPM Negeri Sembilan di sini hari ini.
Pada majlis tersebut, Mohammad Hamdan menyampaikan Anugerah Perkhidmatan Cemerlang kepada 56 orang penerima serta Sijil Perkhidmatan 30 Tahun kepada 19 orang penerima.

Mohammad Hamdan berkata, perincian mengenai perkara itu termasuk aspek perlindungan dan pampasan akan dibincangkan dengan ahli lembaga mesyuarat TAPPN tersebut termasuk melibatkan tempoh bila ia akan dikuat kuasa. – K! ONLINE


PM Thailand didenda tidak pakai pelitup muka
Oleh KOSMO!

26 April 2021, 9:18 pm
BANGKOK – Perdana Menteri Thailand, Prayut Chan-O-Cha didenda kerana tidak memakai pelitup muka hari ini selepas sekatan baharu Covid-19 berkuat kuasa dalam usaha mengekang penularan wabak tersebut.
Pemakaian pelitup muka kini diwajibkan di tempat awam membabitkan 49 wilayah dan ibu kota Thailand, Bangkok selepas wabak baharu dikesan terutamanya di lokasi menempatkan premis-premis hiburan seperti kelab malam.
Mereka yang ingkar peraturan pemakaian pelitup muka boleh dikenakan denda maksimum sebanyak 20,000 baht (RM2,606).
Selepas  gambar Prayut menghadiri mesyuarat tanpa memakai pelitup muka tersebar di media sosial hari ini, Gabenor Bangkok berkata bahawa Perdana Menteri itu telah didenda 6,000 baht (RM782).
“Sebagai Gabenor Bangkok, saya membuat mengajukan perkara itu kepada beliau dan Perdana Menteri menerima denda itu,” tulis Gabenor Bangkok, Aswin Kwanmuang di Facebook.
Sebanyak 2,048 kes baru Covid-19 diumumkan hari ini. Sehari sebelumnya, Thailand mencatatkan angka kematian harian tertinggi Covid-19 dengan 11 kematian. -AFP


Denda RM2,608 gagal pakai pelitup muka
Oleh KOSMO!

26 April 2021, 9:30 pm
BANGKOK – Ibu negara Thailand, Bangkok mengumumkan kewajipan memakai pelitup muka apabila berada di tempat umum bermula semalam, lapor akhbar Bangkok Post.
Gabenor Bangkok, Aswi Kwanmuang memaklumkan,  keengganan menurut arahan itu boleh menyebabkan warga kota dikenakan denda sehingga 20,000 baht (RM2,608).
Pentadbiran Metropolitan Bangkok mengatakan dalam satu pengumuman lain yang dikeluarkan semalam bahawa hukuman  juga akan dikenakan terhadap institusi yang gagal melaksanakan peraturan pemakaian pelitup muka dalam kalangan  pengunjung.
Arahan mewajibkan pemakaian pelitup muka itu dikuatkuasakan ketika Bangkok berdepan  kadar  jangkitan yang lebih tinggi semasa gelombang ketiga koronavirus.
Bangkok  mengesan 8,175 kes yang disahkan sejak gelombang baharu Covid-19 bermula awal bulan ini. Bandar raya itu mencatat  kes Covid-19 dua kali ganda lebih tinggi daripada Chiang Mai yang berada di tempat kedua sebanyak 3,148 kes.
Selain Bangkok, 45 wilayah lain di Thailand turut melaksanakan peraturan mewajibkan pemakaian  pelitup muka sebagai langkah mengekang penyebaran Covid-19. – Agensi


JKNNS gesa penduduk alami alahan ulat bulu segera ke KK
Oleh NOR AINNA HAMZAH

26 April 2021, 7:53 pm
TAMPIN – Jabatan Kesihatan Negeri, Negeri Sembilan (JKNNS) menasihatkan penduduk yang mengalami alahan susulan kehadiran ribuan ulat bulu di kawasan perkampungan di Geduk Sawah untuk segera ke mana-mana klinik kesihatan (KK) berdekatan atau hospital.
Menurut Pengarah Kesihatan Negeri, Dr. Harlina Abdul Rashid, berkenaan serangan ulat bulu tersebut, pihaknya melalui Pejabat Kesihatan Daerah (PKD) Tampin akan berhubung dengan kakitangan Jabatan Pertanian bagi tindakan selanjutnya.
“Kebiasaannya mereka yang ada sentuhan dengan ulat bulu akan berasa gatal di tempat sentuhan itu. Mereka yang mempunyai sejarah alahan, mungkin akan mengalami reaksi yang serius seperti sesak nafas.
“Jika ada gejala sesak nafas maka dinasihatkan segera ke pusat rawatan seperti klinik kesihatan atau hospital untuk rawatan lanjut,” katanya ketika dihubungi di sini hari ini.
Kosmo! hari ini menyiarkan kebimbangan penduduk apabila kira-kira tujuh buah rumah penduduk mula diserang ribuan ulat bulu sejak Jumaat lalu dan fenomena berkenaan pertama kali berlaku sejak lebih 18 tahun lalu. – K! ONLINE


Wanita maut jatuh dari tingkat 21 ketika cuci tingkap
Oleh KOSMO!

26 April 2021, 8:28 pm
KAZAN, Rusia – Seorang wanita maut apabila terjatuh dari ketinggian 67 meter selepas hilang imbangan ketika dia mencuci tingkap luar flat kediamannya di Kazan, barat daya Rusia, lapor akhbar The Sun kelmarin.
Olga Nautelova, 27, yang disahkan maut di tempat kejadian, dipercayai sedang melakukan kerja-kerja pembersihan di flatnya di tingkat 21.
Seorang saksi insiden itu berkata, dia melihat Nautelove meniti pagar balkoni untuk cuba membersihkan bahagian luar tingkap sebelum tiba-tiba hilang imbangan badan.
NAUTELOVA jatuh pada ketinggian 67 meter. – Efir TV Chanel
Kejadian itu sempat dirakam oleh sistem televisyen tertutup (CCTV) yang turut menunjukkan badan mangsa menjunam jatuh dan terhempas di kaki lima bangunan.
Polis kini sedang menyoal siasat saksi kemalangan bagi mengenal pasti urutan kejadian.
“Kecuaian ketika mencuci tingkap adalah versi utama yang dikenal pasti sebagai punca kemalangan,” lapor saluran televisyen tempatan, Plohie Novosti TG.

Mangsa yang bekerja sebagai jurujual kereta Nissan, berkahwin dengan seorang lelaki berusia 31 tahun bernama Kasim Nauletov, demikian menurut laporan tersebut – Agensi


Penerbangan keluar, masuk dari India disekat
Oleh MOHD RIDZAUDDIN ROSLAN

26 April 2021, 6:58 pm
PETALING JAYA – Kerajaan mengambil langkah mencegah penularan varian baharu dari India dengan menyekat sementara penerbangan masuk dan keluar dari negara berkenaan.
Menteri Kanan Keselamatan, Datuk Seri Ismail Sabri Yaakob berkata, sekatan itu akan bermula Rabu ini selepas sidang khas Majlis Keselamatan Negara (MKN) bersetuju dengan perbentangan Kementerian Kesihatan (KKM) mengenai varian itu.
“Mana-mana pengembara yang memulakan perjalanan dari mana-mana destinasi di India sama ada menaiki penerbangan secara terus atau transit untuk ke Malaysia juga dilarang memasuki negara ini.
“Larangan itu turut terpakai bagi penumpang yang transit di Malaysia untuk ke negara ketiga. Pun begitu, pengecualian hanya akan diberikan kepada warganegara Malaysia sahaja,” katanya di sini tadi.
Katanya, kapal yang mempunyai sejarah perjalanan dari negara India dalam tempoh 14 hari juga tidak dibenarkan menjalankan prosedur ‘sign- off’ di Malaysia.
“Bagi kru kapal warganegara Malaysia pula mereka wajib menjalani perintah kuarantin selama 14 hari.

“Selain itu, kerajaan juga akan melaksanakan sekatan sementara kemasukan pekerja asing dari India yang merupakan pemegang pas lawatan kerja sementara (PLKS),” jelasnya.
Katanya, sekatan sementara kemasukan pelajar antarabangsa warganegara India dan pelawat perniagaan antarabangsa juga akan dilaksanakan bagi mencegah varian itu.
“Warganegara Malaysia termasuklah pelajar, pekerja, pasangan, anak kepada warganegara Malaysia yang tinggal di India selain kumpulan keagamaan berada di India dibenarkan memasuki Malaysia.
“Mereka perlu menjalani prosedur kuarantin wajib selama 14 hari di stesen kuarantin yang diwartakan,” jelasnya. – K! ONLINE


Warga emas cemas tong gas meletup
Oleh KOSMO!

26 April 2021, 6:50 pm
Oleh KHAIRULMIZAN YAHYA
KUANTAN – Seorang warga emas berdepan detik cemas apabila gas memasak (LPG) di rumahnya tiba-tiba meletup di Taman Mega, Jalan Gambang di sini hari ini.
Ketua Balai Bomba dan Penyelamat Taman Tas, Penolong Penguasa Bomba, Mohd. Hilmi Kashfi Mat Zali berkata, kejadian kira-kira pukul 7 pagi itu menyebabkan pintu hadapan, siling dan bumbung dapur serta ruang tamu mengalami kerosakan.
“Difahamkan ketika kejadian, mangsa bersendirian di rumah kerana ahli keluarganya yang lain sudah keluar dan dia berada di bilik ketika itu,” katanya ketika dihubungi di sini hari ini.
Menurutnya, selepas menerima panggilan kecemasan, dua jentera bersama sembilan anggota termasuk pegawai bergegas ke lokasi kejadian.
Katanya apabila sampai di tempat kejadian mendapati keadaan rumah terbabit sudah berselerak dan mengalami kerosakan teruk pada pintu hadapan, bumbung dan siling.

“Bagaimanapun mangsa tidak mengalami sebarang kecederaan dan pasukan forensik bomba masih menjalankan siasatan mengenai kejadian itu.
“Kes berkenaan juga diserahkan kepada pihak polis untuk siasatan lanjut,” ujarnya. – K! ONLINE


Dicekup tunggu bot mahu pulang Indonesia
Oleh MOHD YUNUS YAKKUB

26 April 2021, 6:25 pm
KUALA LANGAT – Sekumpulan 15 pendatang asing tanpa izin (PATI) yang sedang menunggu bot untuk menyusup keluar ke Indonesia ditahan di Kampung Ladang Tumbuk, Tanjung Sepat di sini semalam.
Penahanan 14 lelaki warga Indonesia dan seorang warga Myanmar berusia 23 hingga 51 tahun dilakukan pukul 8.30 malam di sekitar kawasan ladang kelapa sawit di kampung berkenaan.
Pegawai Pemerintah Batalion 6 Pasukan Gerakan Am, Superintendan Rozasin Ramlan berkata, siasatan mendapati kesemua PATI dibawa menggunakan perkhidmatan aplikasi e-hailing dipandu seorang lelaki.
Katanya, mereka kemudiannya ditempatkan di kawasan ladang kelapa sawit.
“Hasil siasatan mereka sedang menunggu bot untuk membawa mereka ke Indonesia melalui jalan laut yang tidak diwartakan.
“Kita turut merampas lima buah telefon bimbit pelbagai jenama yang dianggarkan bernilai RM2,500,” katanya dalam  satu kenyataan hari ini.

Beliau menegaskan, tangkapan dan rampasan dibawa ke Balai Polis Tanjung Sepat di sini untuk tindakan lanjut.
Kes disiasat dibawah Seksyen 6 (1) (c) Akta Imigresen 1959/63. – K! ONLINE


Gelaran Datuk Seri Nicky ditarik balik
Oleh KOSMO!

26 April 2021, 6:35 pm
Oleh KHAIRULMIZAN YAHYA
KUANTAN – Kerajaan Negeri Pahang mengumumkan gelaran Datuk Seri yang dikurniakan kepada ahli perniagaan dalam buruan, Nicky Liow Soon Hee ditarik balik.
Turut ditarik semula ialah gelaran Datuk yang diterima adik Nicky, Liow Wei Loon.
Setiausaha Kerajaan negeri, Datuk Seri Dr. Sallehuddin Ishak berkata, penarikan darjah kebesaran Darjah Sri Sultan Ahmad Shah Pahang (SSAP) yang membawa gelaran Datuk Seri dan Darjah Indera Mahkota Pahang (DIMP) yang membawa gelaran Datuk itu berkuat kuasa pada 21 April lalu.
“Penarikan darjah kebesaran itu sebagai menjunjung titah perintah Sultan Pahang, Al-Sultan Abdullah Ri’ayatuddin Al-Mustafa Billah Shah.
“Dengan ini dimaklumkan Anugerah Darjah Kebesaran Negeri Pahang Darul Makmur kepada penama ditarik balik dan dibatalkan serta-merta,” katanya dalam kenyataan semalam.

Menurutnya, darjah itu perlu dikembalikan kepada Pejabat Setiausaha Kerajaan Pahang selaras dengan Undang-Undang Darjah-Darjah Kebesaran dan Bintang-Bintang Negeri Pahang.
Sehubungan itu, katanya, penama tidak dibenarkan lagi memakai sebarang gelaran dikurniakan. – K! ONLINE


Empat pengedar syabu, pil ekstasi tumpas
Oleh MOHD SYALMIZI HAMID

26 April 2021, 6:53 pm
SEBERANG PERAI – Satu kumpulan pengedaran dadah lumpuh selepas polis menahan empat individu dan merampas dadah bernilai RM241,500 menerusi dua serbuan di Kepala Batas di sini Jumaat lalu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek berusia 28 ditahan dalam operasi pukul 9.30 malam, manakala tiga lagi berusia 28 hingga 44 tahun ditahan di lokasi kedua pukul 10.10 malam.
Beliau berkata, pihaknya merampas 1,700 biji pil erimin 5 dan 6.232 kilogram (kg) dadah disyaki syabu menerusi serbuan terbabit.
“Dalam serbuan pertama, sebanyak 700 biji pil erimin 5 dan 2.062kg syabu bernilai RM10,500 dirampas.
“Dalam serbuan kedua, polis menemui 1,000 biji pil erimin 5 dan 4.17kg syabu bernilai RM144,000,” katanya dalam satu kenyataan hari ini.
Beliau berkata, polis turut menyita wang tunai sebanyak RM20,000, tiga bentuk cincin emas dan dua utas rantai emas yang dianggarkan bernilai RM29,235.20.

“Semakan ke atas suspek mendapati mereka mempunyai rekod jenayah lampau dan ujian saringan air kencing mendapati tiga daripada mereka positif dadah.
“Kumpulan itu dipercayai melakukan kegiatan pengedaran dadah di kawasan ini,” katanya lagi.
Beliau berkata, kes disiasat mengikut Seksyen 39B Akta Dadah Berbahaya 1952. – K! ONLINE


Pil Covid-19 siap enam bulan lagi
Oleh KOSMO!

26 April 2021, 8:22 pm
LONDON – Ubat bagi merawat  Covid-19  dinamakan Favipiravir dijangka dapat membantu mengelak berulangnya perintah berkurung koronavirus di Britain, demikian menurut kajian para saintis.
Setakat ini, satu-satunya pil antivirus untuk merawat jangkitan peringkat awal  koronavirus   yang sedang dalam ujian klinikal Britain adalah Favipiravir manakala  hasil kajian dijangka diketahui  dalam masa enam bulan lagi.
Ketua penyelidikan tersebut, Profesor  Kevin Blyth  dari Universiti Glasgow berkata, sejarah baharu akan tercipta jika ubat antivirus  itu berfungsi seperti yang diharapkan, lapor akhbar Mirror UK kelmarin.
“Tiada lagi perkhidmatan hospital  yang berada di bawah tekanan kerana pesakit akan berhenti datang ke hospital.
“Perkhidmatan kesihatan dapat berfungsi seperti biasa dan kita semua tidak perlu lagi berdepan perintah berkurung Covid-19 atau kawalan sekatan seperti sekarang,” katanya.

Ujian awal buktikan Favipiravir mampu hilangkan gejala koronavirus. – – Getty Images
Favipiravir adalah pil antivirus selesema yang dikembangkan di Jepun pada 2014.

Awal minggu ini, Perdana Menteri Britain, Boris Johnson, mengumumkan mahu mengenal pasti rawatan alternatif bagi pesakit Covid-19 atau mereka yang terdedah kepada virus maut itu.
Ujian GETAFIX digunakan untuk mengukur sama ada pil Favipiravir mampu menghentikan simptom Covid-19 daripada menjadi lebih parah dengan menggunakan sistem pemarkahan dari 1 hingga 10.
Sekiranya pil antivirus ini terbukti berfungsi melawan SARS-CoV-2 iaitu virus yang menyebabkan Covid-19, maka berjuta-juta dos akan diberikan pada Perkhidmatan Kesihatan Kebangsaan (NHS).
“Kita akan mendapat jawapannya dalam masa enam bulan lagi.
“Anda mungkin dapat mengurangkan risiko jangkitan dan penyebaran Covid-19,” kata Blyth. – Agensi


Sekolah tutup lepas raya
Oleh NOR IDAYU BOSRO

26 April 2021, 8:00 pm
Mohd. Radzi
PUTRAJAYA – Kementerian Pendidikan (KPM) memutuskan untuk menutup operasi persekolahan sekolah rendah serta sekolah menengah di seluruh negara selepas cuti Hari Raya Aidilfitri bermula 16 Mei depan.
Dalam tempoh penutupan sekolah itu, para pelajar akan mengikuti pengajaran dan pembelajaran di rumah (PdPR) selama 10 hari bermula dari 16 Mei hingga 27 Mei membabitkan sekolah dalam Kumpulan A (Johor, Kedah, Kelantan dan Terengganu) manakala 17 Mei hingga 28 Mei (Kumpulan B).
Pelajar seterusnya akan terus bercuti penggal dari 28 Mei hingga 12 Jun (Kumpulan A) dan 29 Mei hingga 13 Jun (Kumpulan B).
Menteri Kanan Pendidikan, Datuk Dr. Radzi Jidin berkata, keputusan KPM menutup sekolah selepas raya adalah mengambil kira trend jangkitan Covid-19 dalam masyarakat ketika ini.
“Melihat kepada kes sporadik dalam masyarakat dan kluster lain yang tidak berkaitan dengan kluster pendidikan, kita khuatir berlaku jangkitan di luar sekolah sebelum ia menjangkiti pelajar dan menyebabkan berlaku penularan dalam sekolah.
“Kebimbangan KPM sudah tentu melibatkan pelajar-pelajar di sekolah asrama penuh dan sekolah asrama harian kerana jika terjadinya penularan di asrama, kemungkinan jangkitannya adalah lebih tinggi berbanding sekolah biasa,” katanya dalam taklimat khas di pejabatnya di sini hari ini.

Mengulas lanjut, Radzi berkata, KPM membuat pengumuman awal bagi membolehkan guru-guru memilih kaedah paling sesuai untuk memenuhi keperluan PdPR murid-murid dalam tempoh 10 hari berkenaan.
“Cikgu mahu buat modul atau apa sahaja kaedah terpulang kepada kesesuaian serta kreativiti masing-masing supaya tiada keciciran berlaku sepanjang murid berada di rumah,” katanya. – K! ONLINE


Didakwa di mahkamah kerana tidak pulangkan pita video 21 tahun lepas
Oleh KOSMO!

26 April 2021, 9:00 pm
NORMAN, OKLAHOMA –  Seorang wanita di Amerika Syarikat didakwa atas tuduhan menyeleweng hanya kerana gagal memulangkan semula sebuah pita kaset video yang disewa  21 tahun lalu, lapor akhbar Daily Star kelmarin.
Dokumen mahkamah menyatakan bahawa Caron McBride menyewa pita video drama bersiri, Sabrina the Teenage Witch dari sebuah kedai video, Movie Place pada Mac 2000.
Kedai itu ditutup pada tahun 2008.
“Apabila diberitahu saya terlibat dengan penyelewengan, saya hampir diserang sakit jantung,” ujar McBride.
Dia mengetahui tentang perkara tersebut selepas cuba untuk menukar nama keluarganya  kerana baru berkahwin.
“Saya diberitahu yang saya mempunyai satu kes mahkamah di Oklahoma.

“Saya terkejut apabila mendapati saya ialah orang yang dikehendaki atas kesalahan tidak memulangkan pita video,” katanya yang menafikan pernah menyewa pita video tersebut.
Dia sebaliknya mendakwa, pita sistem video rumah (VHS) itu berkemungkinan disewa oleh bekas kekasihnya 20 tahun lepas ketika tinggal sebumbung bersama lelaki itu.
“Dia mempunyai dua anak perempuan  dan saya merasakan bahawa dia yang menyewa pita video tersebut serta tidak memulangkannya.
“Saya tidak pernah menonton siri Sabrina the Teenage Witch. Saya tidak berminat,” tambahnya.
Pejabat Peguam Daerah Oklahoma bagaimanapun telah menarik balik kes tersebut, namun seorang peguam, Ed Blau berkata, kesalahan tersebut tetap akan memberi kesan kepada prospek pekerjaan McBride melainkan dipadam daripada rekodnya. – Agensi


Tutup jalan sementara untuk kerja ganti paip gas
Oleh NUR HUDA MUSA

26 April 2021, 5:37 pm
PETALING JAYA – Gas Malaysia Distribution Sdn. Bhd. (GMD) memaklumkan penutupan dan pengalihan sementara lalu lintas di Persiaran Kerjaya, Glenmarie, Shah Alam baru-baru ini adalah untuk memudahkan kerja-kerja penggantian saluran paip gas.
GMD dalam satu kenyataan berkata, kerja-kerja itu adalah untuk menggantikan bahagian saluran paip gas yang rosak akibat aktiviti pembinaan yang dilakukan oleh pihak ketiga.
“Kebocoran gas dari saluran paip yang rosak telah dikendalikan dan kini berada dalam keadan terkawal dan pelanggan tidak mengalami gangguan bekalan gas.
“Saluran paip ini amat penting dalam menyediakan penghantaran gas asli yang selamat dan dipercayai kepada pelanggan industri, komersial dan kediaman di Selangor dan Kuala Lumpur,” katanya di sini hari ini.
Katanya, orang ramai tidak perlu bimbang kerana GMD telah memastikan keadaan kini terkawal.
“GMD menitikberatkan keselamatan dan tidak akan berkompromi dalam keadaan apa pun. Kami sedia bekerjasama dengan pihak berkuasa berkaitan dan sebarang perkembangan akan dimaklumkan.

“Pihak kami juga memohon maaf atas kesulitan yang berlaku,” jelasnya. – K! ONLINE


Warga sekolah disaring termasuk pekerja kantin
Oleh NORHAYATI YAHAYA

26 April 2021, 5:59 pm
SHAH ALAM – Saringan kepada warga sekolah termasuk pekerja kantin akan dijalankan susulan penutupan 79 buah sekolah di Selangor akibat Covid-19.
Menteri Besar, Datuk Seri Amirudin Shari berkata, ini berikutan kebimbangan pihaknya terhadap guru, pekerja sekolah serta pekerja kantin yang mungkin tergolong mempunyai penyakit serius dan warga emas.
“Isu paling besar kepada sekolah ialah jangkitan kepada murid-murid namun mengikut data yang ada mendapati kadar kemampuan untuk bertahan lebih tinggi berbanding warga emas dan golongan kumpulan penyakit serius.
“Jadi, antara yang kita bimbangkan ialah guru-guru, pekerja sekolah, pekerja kantin yang mungkin tergolong ada penyakit yang serius dan mereka mungkin adalah warga emas. Justeru, ujian saringan akan dijalankan kepada mereka.
“Kalau kepada anak-anak, ia di luar daripada kemampuan kerana mempunyai sejuta pelajar sekolah (di Selangor).
Kalau kita hendak swab semua, itu bukan caranya,” katanya ketika ditemui pemberita selepas merasmikan Ekspo Hasil Suri Selangor (Hassel) di Foyer Bangunan Sultan Salahuddin Abdul Aziz Shah di sini hari ini.
Beliau berkata demikian bagi mengulas penutupan 79 buah sekolah susulan dua kluster baharu Covid-19 dikesan di Selangor membabitkan institusi pendidikan Kementerian Pendidikan.

Mengulas lanjut, Amirudin memberitahu, pihaknya bersama Majlis Keselamatan Negara (MKN) Selangor akan memulakan aktiviti susulan antaranya menjalankan saringan yang akan bermula dalam masa terdekat selepas memperoleh maklumat berkaitan.
“Apa yang kita hendak buat sekarang ialah secara bersasar iaitu bila kita sasar kes yang banyak di suatu kawasan, kita datang dan tengok berapa radius dan networking sekolah tersebut dan kita swab.
“Kita perlu tengok kadar peratusannya, kalau tinggi kita buat Perintah Kawalan Pergerakan Diperketatkan. Kalau kita buat saringan secara percuma kepada semua orang, itu bukan kaedahnya,” ujarnya. – K! ONLINE


Akaun Instagram Didie Alias digodam
26 April 2021, 5:09 pm
PETALING JAYA – Akaun Instagram rasmi pelakon dan pengacara Didie Alias digodam pihak tidak bertanggungjawab sebentar tadi.
Perkara berkenaan dikongsikan rakan pelakon Nad Zainal dengan memaklumkan perkara tersebut sambil memuat naik tangkap layar akaun pelakon berusia 49 tahun itu.
“Instagram @ladydidiemsia baru sahaja digodam! Tolong semua. Kongsikan,” tulisnya.
Tinjauan Kosmo! Online mendapati akaun pelakon drama Takdir Yang Tertulis itu sudah tidak mempunyai gambar profil selain semua gambar dan perkongsiannya sudah dipadamkan.
Didie sebelum ini mempunyai seramai lebih 515,000 pengikut dan mengikuti 204 orang dalam Instagram.
Bagaimanapun, angka pengikutnya tidak berubah selepas akaunnya digodam tetapi jumlah orang yang diikutinya berubah kepada hanya dua orang.

Menyedari perkara tersebut, pengikut Instagram Nad berpendapat kemungkinan Didie terbuka kiriman mesej dihantar penggodam yang menyamar sebagai akaun rasmi Instagram. – K! ONLINE


PTPTN jalin kerjasama dengan UTM
Oleh SITI AMINAH MOHD YUSOF

26 April 2021, 5:46 pm
JOHOR BAHRU – Perbadanan Tabung Pendidikan Tinggi Nasional (PTPTN) dan Universiti Teknologi Malaysia (UTM) hari ini memeterai memorandum persefahaman (MoU) bagi menambah baik perkhidmatan untuk kebajikan pelajar.
Ketua Eksekutif PTPTN, Ahmad Dasuki Abdul Majid berkata, UTM menjadi universiti awam pertama memeterai MoU seumpama itu dengan skop kerjasama menyeluruh bakal memberi impak yang signifikan kepada institusi tersebut.
“MoU itu bertujuan memberi manfaat kepada kedua-dua pihak menerusi pembudayaan simpanan pendidikan dan pembangunan modal insan kepada warga UTM.
“Antaranya ialah melalui pelbagai inisiatif seperti program pembangunan penjanaan Endowmen UTM, promosi produk tabungan dan manfaat melalui Skim Simpanan Pendidikan Nasional (SSPN),” katanya dalam satu kenyataan.
Dalam majlis MoU di UTM di sini itu, PTPTN diwakili Ahmad Dasuki, manakala UTM diwakili Naib Canselornya, Prof. Datuk Dr. Ahmad Fauzi Ismail. Majlis berkenaan disaksikan oleh Menteri Pengajian Tinggi, Datuk Seri Dr. Noraini Ahmad.
Sementara itu, Ahmad Fauzi menyambut baik cadangan pihak PTPTN yang menawarkan skim perlindungan takaful komprehensif dan memberi manfaat kepada pelajar dan warga universiti.

“PTPTN telah membantu seramai 88,750 pelajar yang ditawarkan melanjutkan pengajian ke UTM melalui pinjaman pendidikan yang diluluskan.
“PTPTN kini membiayai seramai 5,874 pelajar UTM yang sedang aktif,” katanya.
Pada majlis sama, seramai 16 pelajar cemerlang sesi 2020/2021 menerima Biasiswa Endowmen UTM yang diberikan kepada pelajar UTM dalam bentuk akaun SSPN.
Biasiswa berprestij itu telah memberi manfaat kepada seramai 355 pelajar UTM sejak ia dilancarkan pada tahun 2011. – K! ONLINE


Peniaga burger langgar PKP dikompaun RM50,000
Oleh ROHANA MOHD. NAWI

26 April 2021, 6:22 pm
KOTA BHARU – Ibu Pejabat Polis Daerah Kota Bharu mengesahkan bahawa pihaknya telah mengeluarkan kompaun sebanyak RM50,000 kepada seorang peniaga yang ingkar prosedur operasi standard (SOP) ketika menjalankan perniagaan di hadapan rumahnya di Jalan Panji di sini.
Ketua Polis Daerah Kota Bharu, Asisten Komisioner Abdul Rahim Daud berkata, kompaun itu dikeluarkan terhadap peniaga burger itu selepas dia didapati melanggar SOP ketika Perintah Kawalan Pergerakan (PKP) yang dilaksanakan ketika ini.
Katanya, polis menerima aduan daripada penduduk kampung bahawa peniaga itu sering berniaga melebihi masa iaitu lebih pukul 10 malam selain ramai pelanggan yang duduk dan makan di situ.
“Kita telah menjalankan siasatan lanjut dan mendapati peniaga itu telah melanggar SOP yang ditetapkan.
“Anggota polis kemudiannya telah menyerbu premis terbabit kira-kira pukul 11.30 malam tadi dan mengeluarkan kompaun terhadap lelaki itu,” katanya ketika dihubungi Kosmo! hari ini.
Tegas Abdul Rahim, polis tidak akan sesuka hati mengeluarkan kompaun dan ia akan dikeluarkan sekiranya terdapat kesalahan yang melanggar SOP PKP.

Katanya, difahamkan, selain burger, peniaga terbabit turut menjual pelbagai makanan lain kepada pelanggan.
“Bagaimanapun, peniaga tersebut boleh mengemukakan rayuan pengurangan kompaun kepada Jabatan Kesihatan Negeri Kelantan dan nilainya tidak akan mencecah RM50,000,” katanya.
Terdahulu, tular seorang peniaga burger yang dikenali sebagai Wan Mohd. Faisal yang membuat hantaran di Facebooknya menyatakan bahawa dia dikompaun sebanyak RM50,000 oleh pihak polis ketika dia sedang berniaga di hadapan rumah.
Keadaan itu menyebabkan ramai netizen marah dan mempertikaikan tindakan pihak berkuasa yang sewenang-wenangnya mengeluarkan kompaun kepada peniaga itu. – K! ONLINE


“Kalau jatuh bot, mesti aku lemas” – Zulshahmin
Oleh ROSALWANI CHE SOH

26 April 2021, 5:51 pm
KOTA BHARU – Seorang lagi mangsa bot karam pada Jumaat lalu di perairan Kuala Besar, Zulshahmin Danial Zulazman, 26, yang masih belum dijumpai pernah bergurau bahawa dia pasti akan lemas sekiranya jatuh dari bot.
Gurauan itu pernah diluahkan oleh mangsa kepada rakannya, Mohd. Ab. Haq Mohd. Azmi, 33, sebulan lalu ketika mereka bersama-sama sedang membaiki bot fiber milik bapa saudaranya.
Menurut Mohd. Ab. Haq, mangsa menyatakan gurauan itu kerana dia sememangnya tidak pandai berenang.
“Saya rapat dengannya dan tidak pernah mengambil gurauan itu sebagai satu perkara yang serius sehingga kejadian berlaku pada malam Jumaat lalu.
“Zulshahmin merupakan seorang yang mudah mesra, peramah dan suka bergurau. Saya memang terkejut dengan kejadian menimpanya dan semua orang berharap dia dapat ditemui dalam keadaan selamat,” katanya ketika ditemui Kosmo! di jeti Kuala Besar di sini hari ini.
Sementara itu, menurut seorang lagi rakan mangsa, Muhammad Firdaus, 32, iaitu anak mangsa terselamat, Mat Awang @Jali, 54, berkata, mangsa memang tidak pandai berenang, namun dia minat turun ke laut untuk mencandat sotong.

“Saya terkilan jika dia terkorban dalam kejadian ini. Bagaimanapun, rakan-rakannya reda dengan ketentuan ilahi dan masih berharap dia ditemui dalam keadaan selamat,” katanya.
Dalam kejadian Jumaat lalu, tiga nelayan, Mat Harun Mohd. Nor, 55, Mat, dan Zulshahmin Danial Zulazman, 26, dilaporkan hilang selepas bot fiber yang dinaiki mereka ketika turun ke laut untuk mencandat sotong terbalik pada jarak 19 kilometer dari Kuala Besar di sini.
Kejadian itu berlaku pada pukul 8.30 malam ketika ribut dan hujan lebat. Operasi mencari dan menyelamat Zulshahmin masih giat dijalankan. – K! ONLINE


Enam sekolah lagi ditutup susulan Covid-19 di NS
Oleh NOR AINNA HAMZAH

26 April 2021, 6:03 pm
SEREMBAN – Sebanyak enam buah sekolah lagi di negeri ini diarahkan tutup dalam tempoh empat hari susulan pengesanan jangkitan Covid-19 dalam kalangan guru dan murid.
Pengerusi Jawatankuasa Bertindak Pelaburan, Perindustrian, Keusahawanan, Pendidikan dan Modal Insan negeri, Datuk Dr. Mohamad Rafie Ab. Malek berkata,  arahan terbaharu yang dikeluarkan hari ini itu membabitkan enam buah sekolah, lima daripadanya di daerah Seremban iaitu Sekolah Menengah Kebangsaan (SMK) Mambau, SMK Puteri, Sekolah Kebangsaan (SK) King George V, SK Desa Cempaka dan SK Methodist (ACS), manakala di daerah Tampin pula membabitkan SK Gemas.
Menurutnya, kesemua enam buah sekolah ini ditutup selama dua hari bermula esok dan keputusan sama ada sekolah dibuka semula bergantung kepada penilaian Pejabat Kesihatan Daerah (PKD).
“Penutupan berkenaan bagi membolehkan Pejabat Kesihatan Daerah (PKD) membuat penilaian risiko, pengesanan kontak rapat dan menjalankan proses sanitasi.
“Bagaimanapun, penutupan sekolah boleh dilanjutkan melebihi tempoh dua hari berdasarkan saranan, nasihat dan penilaian risiko oleh PKD,” katanya dalam satu kenyataan di sini tadi.
Terdahulu, empat buah sekolah rendah di daerah Jempol, Kuala Pilah dan Port Dickson diarahkan tutup selama dua hari bermula hari ini. – K! ONLINE


Brek lori tidak berfungsi, rempuh tiga kereta
26 April 2021, 5:41 pm
PETALING JAYA – Angkara brek tidak berfungsi menyebabkan sebuah lori pasir 22 tan hilang kawalan ketika menuruni Bukit Permai lalu merempuh tiga buah kenderaan yang berhenti di lampu isyarat Jalan Tasik Permai, Ampang hari ini.
Susulan kejadian itu, pemandu dan penumpang ketiga-tiga kenderaan mengalami kecederaan dan kini dirawat di Jabatan Kecemasan Hospital Ampang.
Ketua Polis Daerah Ampang Jaya, Asisten Komisioner Mohamad Farouk Eshak berkata, kemalangan berlaku sekitar pukul 12.35 tengah hari melibatkan sebuah lori pasir dan tiga kereta lain yang melalui jalan tersebut.
Menurutnya, siasatan awal mendapati, kemalangan dipercayai berlaku apabila lori pasir seberat 22 tan dipandu seorang lelaki dari arah Hulu Langat menghala ke Ampang.
“Sebaik tiba di tempat kejadian, lori berkenaan secara tiba-tiba hilang kawalan dipercayai brek tidak berfungsi ketika menuruni Bukit Permai lalu merempuh tiga buah kereta yang sedang berhenti di lampu isyarat di Jalan Tasik Permai.
“Rempuhan kuat itu menyebabkan lori terbabas lalu melanggar pembahagi jalan sebelum masuk ke laluan bertentangan,” ujarnya dalam satu kenyataan hari ini.

Jelasnya, pemandu dan penumpang kesemua kereta hanya mengalami cedera ringan.
Katanya, kes disiasat di bawah Seksyen 43(1) Akta Pengangkutan Jalan (APJ) 1987.
Saksi bebas yang menyaksikan kejadian tersebut diminta tampil bagi menyalurkan maklumat berkenaan kejadian dan boleh berhubung dengan Pegawai Penyiasat Trafik, Ibu Pejabat Polis Daerah (IPD) Ampang Jaya, Inspektor Navine Gunasegaran di talian 012-643 6327. – K! ONLINE


Rumah terbakar, warga emas melecur ketika selamatkan diri
26 April 2021, 6:18 pm
PETALING JAYA – Seorang warga emas berusia 83 tahun melecur 10 peratus pada bahagian badan dan tangan selepas rumah banglo dua tingkat miliknya di Jalan Nusa, Taman Duta, Kuala Lumpur terbakar hari ini.
Dalam kejadian itu, empat buah kenderaan jenis Toyota Camry, Toyata Hilux, Mercedes Benz dan van Mitsubishi turut musnah dijilat api.
Komander Operasi Kanan, Timbalan Penguasa Bomba (TPgB) II, Mohd. Hafizan Hassan berkata, Pusat Gerakan Operasi Kuala Lumpur menerima panggilan kecemasan melalui talian MERS 999 kira-kira pukul 4.02 minit petang.
“Seramai 38 anggota pasukan operasi dari Balai Bomba dan Penyelamat (BBP) Sentul dengan dibantu BBP Jalan Hang Tuah, BBP Sri Hartamas, BBP Titiwangsa dan BBP Taman Tun Dr. Ismail dikejarkan ke lokasi kejadian.
“Setibanya jentera bomba di lokasi, kita dapati sebuah rumah banglo dua tingkat jenis kekal terbakar dalam 80 peratus dan empat buah kenderaan yang berada di kawasan rumah berkenaan turut musnah dijilat api,” ujarnya dalam kenyataan hari ini.
Jelasnya, pemilik kediaman berusia 83 tahun turut melecur ketika dia cuba menyelamatkan diri dalam kejadian itu.

Katanya, operasi pemadaman kebakaran telah dilakukan oleh anggota bomba dengan memberi tumpuan di sebelah kiri dan kanan rumah untuk mengawal api daripada merebak.
“Kebakaran dapat dikawal kira-kira pukul 5.01 petang dan punca kebakaran masih dalam siasatan,” ujarnya. – K! ONLINE


2,776 kes baharu, 13 kematian direkod
Oleh SITI A'ISYAH SUKAIMI

26 April 2021, 5:55 pm
PUTRAJAYA – Sebanyak 2,776 kes baharu dilaporkan hari ini menjadikan jumlah kes positif Covid-19 sebanyak 395,718 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tiga kes import mendapat jangkitan dari luar negara, manakala sebanyak 2,773 kes merupakan penularan tempatan.
Menurutnya, kes aktif dengan kebolehjangkitan Covid-19 mencatatkan sebanyak 24,713 kes.
“Terdapat 13 kes kematian dilaporkan hari ini menjadikan jumlah kes kematian di Malaysia sebanyak 1,449 kes.
“Kes sembuh pula merekodkan sebanyak 1,803 kes dan jumlah kumulatif kes sembuh sepenuhnya daripada Covid-19 sebanyak 369,556 kes,” katanya pada ciapan Twitter di sini hari ini.
Ujarnya lagi, sebanyak 300 kes sedang dirawat di Unit Rawatan Rapi dengan 133 kes memerlukan bantuan pernafasan. – K! ONLINE


Gaduh kerana batang mop, penyapu
Oleh KHAIRUL MOHD. ALI

26 April 2021, 4:30 pm
JOHOR BAHRU – Seorang pelanggan dan kontraktor tidak ubah seperti ‘anjing dan kucing’ apabila saling tuduh menuduh mencederakan satu sama lain dalam satu pergaduhan di sini pada 16 April lalu.
Kejadian itu dipercayai berlaku disebabkan perselisihan faham berhubung kerja ubah suai kediaman milik pelanggan tersebut, Thung Gek Hiok, 70, di Jalan Nakhoda, Taman Ungku Tun Aminah.
Dakwa Gek Hiok, dia telah dikasari sepasang suami isteri yang merupakan kontraktor itu di beberapa bahagian badannya, termasuk ditumbuk.
Katanya, pihak kontraktor itu dilantik suaminya untuk kerja ubah suai pada Februari lalu dengan bayaran keseluruhan berjumlah RM20,000.
“Namun setelah dua minggu, saya mendapati masih banyak kerja yang tidak dijalankan mereka, malah mereka turut menggunakan barangan saya seperti penyapu dan mop tanpa izin.
“Ini menimbulkan ketidakpuasan hati saya.Tidak lama selepas itu pihak kontraktor memberitahu mereka mahu menghentikan kerja ubah suai walaupun telah dibayar sebanyak RM10,000,” katanya.

Dia berkata demikian dalam satu sidang akhbar yang diadakan di Biro Pengaduan Dan Perkhidmatan Awam MCA Pasir Gudang, di sini semalam.
Gek Hiok berkata, setelah mendapat tahu niat kontraktor untuk menghentikan tugas, dia pergi ke rumah berkenaan untuk mendapatkan penjelasan namun berakhir dengan pergaduhan.
Pergaduhan itu kemudian meleret sehingga sehingga berlaku kekasaran dan pergelutan antara ketiga-tiga individu terbabit sehingga menyebabkan Gek Hiok mengalami kecederaan lebam di beberapa bahagian badannya.
Sementara itu, pasangan kontraktor berkenaan, Chia Muing Fui, 51, dan isterinya, Tan Lay Kian, 32, mendakwa semuanya bermula dari Gek Hiok sendiri kerana memukul Lay Kian menggunakan sebatang mop.
“Dia menuduh saya mahu mencuri batang mop miliknya sebelum bertindak memukul saya dibahagian kepala dan badan menggunakan peralatan itu.
“Akibat tindakannya itu, suami saya menahan dia agar tidak terus menyerang saya sebelum berlaku pergelutan antara kami bertiga.
“Mungkin dalam pergelutan itu berlaku kekasaran sehingga menyebabkan Gek Hiok mengalami kecederaan lebam, namun ia tidaklah disengajakan,” jelas Lay Kian.
Tambah Lay Kian, kedua-dua pihak telah memohon maaf atas kejadian namun mereka tidak akan menarik balik laporan polis yang sudah dibuat pada hari yang sama.- K!ONLINE


‘Kerja part-time sahaja’
Oleh MOHAMAD NAUFAL MOHAMAD IDRIS

26 April 2021, 4:22 pm
SHAH ALAM – Taktik sekumpulan 12 warga asing masing-masing Bangladesh dan Indonesia memberikan alasan bekerja sambilan di sebuah pasar basah di Sri Muda di sini tidak berhasil apabila ditahan dalam serbuan Ops Bersama, semalam.
Dalam operasi selama enam jam bermula pukul 8 pagi itu, mereka antara 24 warga asing berusia setahun hingga 50 tahun yang ditahan dalam operasi dijalankan Jabatan Imigresen Selangor bersama Majlis Bandaraya Shah Alam.
Pengarah Imigresen Selangor, Mohamad Shukri Nawi berkata, siasatan mendapati mereka telah menyalahgunakan kelulusan bekerja bukan mengikut Pas Lawatan Kerja Sementara (PLKS) sektor yang diberikan kepada warga asing itu.
Katanya, alasan bekerja separuh masa itu tidak boleh diterima terutama di sektor berlainan.
“Siasatan awal mendapati kehadiran ramai warga asing di kawasan ini adalah bagi membeli barangan keperluan disebabkan kediaman mereka terletak berhampiran kawasan perindustrian di sini.
“Hasil pemeriksaan mendapati mereka bekerja sebagai penjual sayur dan ikan separuh masa di pasar basah itu dengan memegang PLKS sektor pencucian dan perkilangan,” katanya dalam kenyataan di sini hari ini.

Beliau memberitahu, secara keseluruhan pendatang asing tanpa izin (PATI) yang ditahan terdiri 15 warga Bangladesh, India dan Nepal masing-masing tiga orang manakala Indonesia (2) dan Myanmar (1).
Ujarnya, mereka telah dibawa ke Bahagian Penguatkuasa, Pejabat Imigresen Selangor bagi siasatan lanjut sebelum dibawa ke Depot Tahanan Imigresen Semenyih.
“Kes disiasat mengikut Seksyen 6(1)(c) dan Seksyen 15(1)(c) Akta Imigresen 1959/63 serta Peraturan 39(b) Peraturan-peraturan Imigresen 1963 ,” katanya. -K!ONLINE


Kerajaan guna RM5 bilion dana KWAN bagi pemerolehan vaksin Covid-19
Oleh MOHD. HUSNI MOHD. NOOR

26 April 2021, 4:46 pm
PUTRAJAYA – Kerajaan bersetuju untuk menggunakan dana berjumlah RM5 bilion daripada Kumpulan Wang Amanah (KWAN) bagi mempercepatkan pemerolehan dan pembiayaan vaksin Covid-19.
Perkara itu diumumkan Menteri Kewangan, Tengku Datuk Seri Zafrul Tengku Abdul Aziz pada sidang akhbar khas, di sini hari ini.
Tengku Zafrul berkata, keputusan bagi menggunakan dana itu dibuat selepas pindaan undang-undang melalui Ordinan Darurat untuk membolehkan dana KWAN digunakan bagi pemerolehan vaksin.
Beliau berkata, penggunaannya terhad pada pemerolehan dan pembiayaan vaksin sahaja dan bukan untuk tujuan lain.
“Anggaran RM5 bilion hanyalah menggunakan jumlah pelaburan yang dijana daripada dana itu tetapi jumlah ‘pokok’ RM10.4 bilion masih kekal dan tidak digunakan.
“Ketika ini, aset bersih KWAN adalah RM19.5 bilion di mana RM10.4 bilion adalah sumbangan daripada Petronas manakala, RM9.1 bilion adalah hasil daripada pelaburan,” katanya.

Katanya, beliau difahamkan, dana itu pernah digunakan sebelum ini bagi pembiayaan Projek Paya Indah Wetland.
Tengku Zafrul berkata, sebelum pindaan undang-undang itu, dana tersebut pada awalnya hanya boleh digunakan bagi membiayai perbelanjaan pembangunan dan pinjaman mudah kepada kerajaan persekutuan dan kerajaan negeri sahaja.
Menurutnya, tujuan KWAN ditubuhkan pada awalnya adalah untuk mengoptimunkan hasil sumber asli negara demi kegunaan dan generasi akan datang. -K! ONLINE


Pelajar IPT didakwa hina TMJ
Oleh MOHAMAD FAIZAL HASHIM

26 April 2021, 4:15 pm
JOHOR BAHRU – Seorang penuntut sebuah universiti awam mengaku tidak bersalah di Mahkmah Sesyen Johor Bahru, di sini hari ini atas tuduhan menghina Tunku Mahkota Johor Tunku Ismail Sultan Ibrahim menerusi laman sosial Facebook, Februari lalu.
Tertuduh, Ahmad Muazz Ishak, 22, membuat pengakuan itu selepas pertuduhan dibacakan di hadapan Hakim Ahmad Fuad Othman.
Mengikut pertuduhan, tertuduh yang merupakan penuntut Tahun Dua di sebuah universiti awam di ibu negara didakwa telah memuat naik satu status di akaun Facebook yang tertera perkataan menghina kerabat Diraja Johor itu.
Perbuatan itu didakwa di sebuah restoran makanan segera di Jalan Pontian-Skudai, Johor Bahru pada pukul 11.45 pagi pada 5 Februari lalu.
Tertuduh didakwa mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah seksyen 233(3) Akta yang sama.
Sabit kesalahan, tertuduh boleh dihukum denda maksimum RM50,000 atau dipenjara maksimum setahun atau kedua-duanya, dan boleh didenda selanjutnya RM1,000 bagi setiap hari kesalahan itu diteruskan selepas pensabitan.

Hakim membenarkan penuntut berkenaan diikat jamin RM3,000 dengan seorang penjamin selain perlu melaporkan diri dua minggu sekali di Balai Polis Pantai, Kuala Lumpur.
Pendakwaan dijalankan Timbalan Pendakwa Raya Muhammad Qayyum Ramlan manakala tertuduh diwakili peguam Muhammad Valantino Ifni Ho Ridzuan.
Mahkamah menetapkan 23 Mei depan untuk sebutan semula kes.-K! ONLINE


Khairuddin berhak dapat ganti rugi – peguam
Oleh NORLIZAH ABAS

26 April 2021, 4:04 pm
KUALA LUMPUR – Mahkamah Tinggi di sini hari ini diberitahu, bekas Ketua UMNO Bahagian Batu Kawan, Datuk Seri Khairuddin Abu Hassan merupakan pencetus kepada pendedahan skandal 1Malaysia Development Berhad (1MDB) yang membawa kepada kejatuhan Kerajaan Barisan Nasional (BN) pada Pilihan Raya Umum ke-14 (PRU-14).
Menurut pernyataan pembukaan yang dibacakan oleh peguamnya, Mohamed Haniff Khatri Abdulla, Khairuddin merupakan individu yang membuat laporan kepada Suruhanjaya Pencegahan Rasuah Malaysia (SPRM) pada Disember 2014 dan 15 Januari 2015 sehingga terbentuknya satu jawatan kuasa khas yang dianggotai oleh empat individu penting dalam negara bagi menyiasat laporan itu.
Namun demikian, tiada tindakan efektif yang diambil walaupun negara ketika itu digemparkan dengan pemecatan Peguam Negara Tan Sri Abdul Gani Patail dan pengkhianatan seorang individu yang menyebabkan usaha pendedahan skandal 1MDB terbantut.
Pernyataan itu selanjutnya menyatakan, Khairuddin yang juga bekas Penyelaras Parlimen Jasin Pakatan Harapan (PH) kemudian ke Eropah untuk melaporkan isu tersebut dalam bidang kuasa syarikat-syarikat yang mempunyai kaitan dengan 1MDB di England, Perancis dan Switzerland.
Menurut pernyataan itu, akibat usaha Khairuddin, Malaysia melihat tindakan susulan diambil oleh pihak-pihak penguat kuasa negara-negara lain seperti Jabatan Kehakiman (DOJ) Amerika Syarikat (AS), England, Switzerland, Luxemborg dan Singapura sehingga pihak-pihak berkenaan dibawa ke mahkamah.
Ujar kenyataan tersebut, sekembalinya dari luar negara, Khairuddin telah ditahan pada 18 September 2015 di bawah Akta Kesalahan Keselamatan (Langkah-Langkah Khas) 2012 (SOSMA) sebelum memperolehi perintah pembebasan pada 18 November 2015.

Dia turut didakwa mengikut Seksyen 124L Kanun Keseksaan atas dakwaan cuba melakukan sabotaj pada perkhidmatan perbankan dan kewangan negara sebelum dibebaskan pada 12 Mei 2017.
Secara keseluruhan, Khairuddin selaku plaintif dalam tuntutan samannya telah ditahan selama 60 hari di Penjara Sungai Buloh.
Sehubungan itu, Mohamed Haniff menyatakan Khairuddin berhak mendapat taksiran ganti rugi yang melambangkan kesalahan tahanan dan pendakwaan curang yang bukan sahaja melanggar undang-undang malah bercanggah dengan Perlembagaan.
Sementara itu, Mohamed Haniff ketika memberi keterangan selaku saksi kedua plaintif menyatakan, anak guamnya masih berhutang bayaran guaman sebanyak RM795,000 melibatkan semua perkhidmatan guaman yang diberikan ketika mengendalikan kesnya.
Menurutnya, Khairuddin telah dimaklumkan keseluruhan bayaran guaman yang dikenakan dan jumlah itu telah dikurangkan dengan mengambil kira kedudukan ekonomi plaintif yang kehilangan pendapatan akibat tahanan salah.
Mahkamah sedang mendengar perbicaraan kes saman Khairuddin terhadap bekas Ketua Polis Negara, Tan Sri Khalid Abu Bakar bekas Peguam Negara, Tan Sri Mohamed Apandi Ali dan enam lagi berhubung penahanan dan pendakwaannya di bawah SOSMA.
Turut dinamakan sebagai defendan-defendan ialah Asisten Suprintendan Wan Aeidil Wan Abdullah dan Asisten Suprintendan C. Muniandy, Suprintendan Habibi Majinji dan Khalid yang dinamakan sebagai defendan pertama hingga keempat.
Turut dinamakan sebagai defendan kelima hingga kelapan ialah Timbalan Pendakwa Raya, Datuk Masri Mohd Daud; Peguam Kanan Persekutuan, Awang Armadajaya Awang Mahmud, Mohamed Apandi dan Kerajaan Malaysia.
Plaintif mendakwa tindakan semua defendan menahan dan mendakwanya di mahkamah dilakukan dengan niat jahat dan melanggar hak kebebasannya di bawah Perlembagaan Persekutuan selain mendakwa reputasi dan imejnya sebagai ahli politik telah terjejas.
Oleh itu, plaintif menuntut ganti rugi am berjumlah RM5.23 juta, ganti rugi teladan sebanyak RM2.6 juta dan ganti rugi berpanjangan sebanyak RM1 juta, ganti rugi teruk yang tidak dinyatakan jumlahnya, kos dan relief lain yang difikirkan sesuai oleh mahkamah.
Perbicaraan di hadapan Pesuruhjaya Kehakiman Quay Chew Soon bersambung esok.-K!ONLINE


‘Saya reserve komen’ – Acryl Sani
Oleh MOHD YUNUS YAKKUB

26 April 2021, 4:51 pm
SHAH ALAM – Timbalan Ketua Polis Negara, Datuk Seri Acryl Sani Abdullah Sani bertindak enggan mengulas sebarang desas-desus akan menggantikan Tan Sri Abdul Hamid Bador sebagai Ketua Polis Negara (KPN) baharu.
Arcyl Sani ketika ditanya berkaitannya hanya sekadar menjawab ringkas,
“Saya reserve (menyimpan) komen,” katanya ketika ditemui selepas sidang akhbar kejayaan narkotik di Mess Pegawai Kanan Ibu Pejabat Polis Kontinjen Selangor di sini.
Kontrak Abdul Hamid yang berkuat kuasa sejak 4 Mei 2019 akan berakhir 3 Mei ini.
Malah Abdul Hamid juga menyatakan akan menyerahkan jawatan tersebut pada tarikh berkenaan walaupun ada pihak menyarankannya menyambung khidmatnya.
Untuk rekod, Acryl Sani dilihat layak kerana beliau berkelulusan tinggi dan menimba banyak pengalaman di pelbagai peringkat PDRM.

Malah beliau juga pernah menjadi pegawai penyiasat, Ketua Polis Daerah, Ketua Polis Negeri serta Pengarah di tiga jabatan di Bukit Aman antaranya Jabatan Siasatan Jenayah Komersil (JSJK), Jabatan Sumber Strategik dan Pengarah Teknologi (StaRT) serta Jabatan Pencegahan Jenayah Dan Keselamatan Komuniti (JPJKK). – K!ONLINE


Top Glove selesai isu buruh paksa ILO
Oleh NUR HUDA MUSA

26 April 2021, 4:11 pm
PETALING JAYA – Top Glove Corporation Bhd. mengumumkan pihaknya telah menyelesaikan semua 11 petunjuk buruh paksa yang dikeluarkan oleh Pertubuhan Buruh Antarabangsa (ILO) berkuat kuasa 22 April 2021.
Pengeluar sarung tangan getah terbesar dunia itu berkata, penyelesaian 11 petunjuk buruh paksa ILO telah disahkan oleh firma perunding antarabangsa bebas yang berpangkalan di United Kingdom (UK), Impactt Ltd.
“Top Glove telah berjaya menyelesaikan semua 11 petunjuk buruh paksa ILO pada 22 April.
“Sejak Julai 2020, syarikat telah mengadakan perbincangan dengan Impactt mengenai nasihat berkaitan langkah-langkah untuk menambah baik dasar dan amalan buruh syarikat,” katanya dalam satu kenyataan di sini hari ini.
Syarikat itu berkata, pihaknya komited untuk menjadi syarikat yang terbaik dalam memastikan kebajikan, kesihatan, keselamatan, keadaan tempat kerja dan tempat tinggal 21,000 tenaga kerja berkualiti tinggi. – K! ONLINE


Makan depan saya pada bulan puasa, tidak biadab pun – Izara Aishah
Oleh NUR EMIRA SAIZALI

26 April 2021, 5:02 pm
PETALING JAYA – Mengamalkan sifat terbuka, pelakon Izara Aishah tidak kisah sekiranya golongan bukan Islam menjamu makanan di hadapannya sepanjang bulan Ramadan.
Izara atau nama sebenarnya Izara Aishah Hisham, 29, berkongsi perkara tersebut dalam satu ciapan Twitter hari ini.
Ciapan yang dimuat naik Izara hari ini mencetuskan perdebatan dalam kalangan netizen.
“Kepada rakan-rakan bukan Islam dan kaum wanita yang uzur, saya tidak kisah sekiranya anda hendak makan di hadapan saya, perkara itu tidak kurang ajar.
“Islam ialah agama yang tidak menyusahkan. Tindakan (makan sorang-sorok) itu ialah satu budaya dan saya tidak mempraktikkannya,” ciapnya.
Bagaimanapun, sifat terbuka pelakon drama Jodoh-Jodoh Anissa itu mendapat kecaman netizen kerana pendapat tersebut seperti mempersendakan agama.
Namun, terdapat juga segelintir netizen yang masih menyokong pendapat menantu penyanyi popular, Datuk Seri Siti Nurhaliza itu.

Baru-baru ini, isu makan secara sorok-sorok oleh golongan bukan Islam dan wanita yang uzur menjadi bualan netizen.
Ada yang berpendapat tindakan makan secara terbuka di hadapan golongan berpuasa ialah biadab.- K! ONLINE


Tali barut seludup PATI dicekup
Oleh MOHD YUNUS YAKKUB

26 April 2021, 4:39 pm
SABAK BERNAM – Kegiatan dua nelayan warga Indonesia yang menjadi tali barut membawa keluar pendatang asing tanpa izin (PATI) sejak dua tahun lalu berakhir selepas mereka diberkas di sebuah premis di Jalan 2, Bagan Sungai Besar, semalam.
Kedua-dua suspek berusia 28 dan 45 tahun itu yang dipercayai bertindak sebagai tekong laut diberkas pukul 6.30 pagi oleh Pasukan Gerakan Am (PGA) Batalion 4.
Pegawai Pemerintahnya, Superintendan Rizal Mohamed berkata, siasatan mendapati mereka bekerja sebagai nelayan di bagan-bagan nelayan seperti Sekinchan dan Sungai Besar.
“Modus operandi itu adalah membawa keluar PATI menggunakan bot-bot nelayan ke perairan laut dalam sebelum membuat pertukaran PATI kepada bot-bot nelayan Indonesia.
“Kita mempercayai pertukaran penghantaran PATI itu dilakukan di perairan negara ini dan siasatan mendapati mereka memperoleh separuh tambang bayaran PATI daripada ejen,” katanya ketika dihubungi Kosmo! di sini
Beliau menambah, hasil siasatan mendapati kedua-dua suspek gagal mengemukakan sebarang dokumen perjalanan diri yang sah dan tangkapan ini seterusnya memutuskan salah satu sindiket penyeludupan migran di daerah ini.

“Kita turut merampas sebuah bot beserta ejen dan telefon bimbit dianggarkan RM12,500 dengan tangkapan dan rampasan dibawa ke Balai Polis Sungai Besar di sini untuk tindakan selanjutnya.
“Kes disiasat mengikut Seksyen Akta Anti Pemerdagangan Orang dan Anti Penyeludupan Migran 2007 dan Akta Imigresen 1963,” jelasnya. -K!ONLINE


Dadah, bekas banduan dijel lagi
Oleh NUZULSHAM SHAMSUDDIN

26 April 2021, 4:57 pm
KUALA LUMPUR – Seorang bekas banduan yang sebelum ini pernah dipenjara kerana kesalahan dadah, dipenjara lagi enam tahun dan satu sebatan oleh Mahkamah Majistret di sini hari ini selepas didapati bersalah memasukkan dadah jenis amphetamine dan methamphetamine ke dalam badan.
Hakim Ahmad Kamar Jamaludin menjatuhkan hukuman itu terhadap R. Puvenesvaran, 36, setelah mendapati tertuduh gagal menimbulkan keraguan munasabah terhadap kes itu.
Mahkamah turut memerintahkan tertuduh menjalani hukuman itu bermula dari tarikh dia ditangkap pada 7 Mac 2019.
Mengikut pertuduhan, Puvenesvaran didakwa telah melakukan kesalahan itu di Tandas Bahagian Siasatan Jenayah Narkotik, Ibu Pejabat Polis Daerah (IPD) Briekfields, Jalan Travers di sini pukuk 4.45 petang pada 7 Mac 2019.
Berikutan itu pendakwaan dikemukakan mengikut Seksyen 15(1)(a) Akta Dadah Berbahaya 1952 dan oleh kerana ini adalah kesalahan kelima tertuduh, dia boleh dihukum mengikut Seksyen 39C(1) akta sama yang memperuntukkan hukuman penjara maksimum tujuh tahun dan hendaklah disebat tidak lebih tiga sebatan.
Terdahulu ketika rayuan, tertuduh yang tidak diwakili peguam merayu hukuman dijatuhkan bermula dari tarikh tangkap.

Bagaimanapun Timbalan Pendakwa Raya Nurul Khairiyah Samsudin memohon hukuman berbentuk pencegahan dengan mengambil kira faktor-faktor kepentingan dan kesihatan awam.
Seramai empat saksi pendakwaan dan satu saksi pembelaan iaitu tertuduh telah memberi keterangan pada perbicaraan yang bermula pada 12 Ogos 2020.-K!ONLINE


Polis terima dua laporan gurauan rogol
Oleh MOHD YUNUS YAKKUB

26 April 2021, 3:02 pm
SHAH ALAM – Polis mengesahkan menerima dua laporan polis daripada seorang pelajar perempuan yang tular berhubung dakwaan gurauan guru sekolah yang menggalakkan pelajar-pelajarnya melakukan perbuatan merogol.
Timbalan Ketua Polis Negara, Datuk Seri Acryl Sani Abdullah Sani berkata, laporan itu masing-masing berkaitan pendekatan guru itu tidak sesuai dan gurauan daripada rakan sekelas yang tidak boleh diterima (ugutan merogol).
“Kedua-dua laporan itu disatukan dan kita telah mengambil keterangan daripada guru sekolah dan pengadu.
“Sekarang ini, kita sedang giat mengambil rakaman percakapan rakan sekelasnya sebagai keterangan tambahan dan sokongan untuk dikemukan kepada jabatan peguam negara,” katanya pada sidang akhbar di sini hari ini.
Beliau berkata demikian bagi mengulas perkembangan kes seorang guru mata pelajaran pendidikan jasmani di sebuah sekolah didakwa bergurau keterlaluan apabila menggalakkan pelajar-pelajarnya melakukan perbuatan merogol.
Perkara itu tular menerusi pengguna Twitter bernama Ain apabila menyatakan
kejadian itu berlaku Jumaat lalu ketika kelasnya sedang mengikuti mata pelajaran tersebut dengan guru lelaki berkenaan.

“Bagaimanapun, perlahan-lahan gurauan itu menjadi semakin pelik dan lucah. Kemudian, kami bercakap mengenai terdapat pelbagai undang-undang yang melindungi kanak-kanak bawah umur daripada penderaan dan gangguan seksual.
“Guru itu kemudian berkata, jika pelajar-pelajar nak rogol, janganlah rogol yang bawah 18 tahun, rogol yang 18 tahun ke atas,” katanya menerusi satu video TikTok sebelum dimuat naik ke laman Twitter . – K!ONLINE


Bazar Aidilfitri sesak diberi notis amaran
Oleh MOHD SYALMIZI HAMID

26 April 2021, 2:45 pm
SEBERANG PERAI – Penganjur sebuah bazar Aidilfitri di Bertam, Kepala Batas di sini diberikan notis amaran oleh pihak berkuasa selepas didapati sesak dan gagal mengawal jumlah kehadiran pengunjung malam tadi.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, menerusi pemeriksaan bermula pukul 9 malam itu, pihaknya mendapati kira-kira 300 pengunjung hadir.
“Hasil pemantauan, kita mendapati pihak penganjur mengadakan kawalan laluan keluar dan masuk, namun gagal mengawal jumlah kemasukan dan kepadatan pengunjung di dalam tapak karnival.
“Satu notis amaran dikeluarkan oleh wakil Kementerian Kesihatan dan satu notis menghendaki kacau ganggu dihapuskan dikeluarkan wakil Majlis Bandaraya Seberang Perai (MBSP),” katanya ketika dihubungi hari ini.
Beliau berkata, pihaknya bagaimanapun berpuas hati apabila penganjur mengambil bacaan suhu, menyediakan cecair pembasmi kuman, penjarakan fizikal, rekod pengunjung, sanitasi premis, pemakaian pelitup muka dan aplikasi My Sejahtera. – K! ONLINE


PGA rampas 4,800 botol jamu tiada kelulusan KKM
Oleh YATIMIN ABDULLAH

26 April 2021, 2:51 pm
RANTAU PANJANG – Pasukan Gerakan Am (PGA) Batalion 7 merampas sebanyak 4,800 botol pelbagai jenis jamu yang tiada kelulusan Kementerian Kesihatan (KKM) di sebuah rumah kedai di Bandar Baru Tasek Raja di sini semalam.
Pegawai Pemerintah PGA Batalion 7, Superintendan Azhari Nusi berkata, rampasan bernilai RM432,000 itu dijalankan oleh anggota PGA selepas menyerbu premis berkenaan pada pukul 1 petang.
Katanya, hasil semakan barangan itu dengan pihak KKM mendapati ia tidak mendapat kelulusan agensi berkenaan.
“Dalam serbuan itu, seorang lelaki yang bekerja sebagai pembantu dan menjaga premis itu turut ditahan bagi membantu siasatan.
“Barangan kosmetik itu disimpan di premis berkenaan sebagai transit sebelum ia dihantar dan dijual di Kuala Lumpur,” katanya dalam satu kenyataan hari ini.
Menurut Azhari, pihaknya bimbang jika produk tersebut terlepas ke pasaran dan berkemungkinan mendatangkan mudarat kepada kesihatan pengguna kerana tiada kelulusan KKM.

Katanya, kesemua barangan kostemetik itu telah dirampas untuk tindakan lanjut.-K!ONLINE


RM15,310 lesap ‘ditelan’ aplikasi jimat bil
Oleh KHAIRUL MOHD. ALI

26 April 2021, 3:33 pm
JOHOR BAHRU – Seorang wanita kerugian sebanyak RM15,310 apabila wang dalam akaunnya lesap dalam tempoh satu malam selepas memuat turun satu aplikasi jimat bil elektrik dan air pada 23 Mac lalu.
Mangsa, Nang Ah Wa, 40, memberitahu, dia mengetahui mengenai aplikasi tersebut melalui satu iklan yang dibacanya dalam laman sosial Facebook.
Katanya, iklan itu mendakwa aplikasi berkenaan mampu memberi penjimatan terhadap bil elektrik dan bil air dengan pembayaran awal sebanyak RM10 sahaja, menyebabkan dia tertarik untuk mencubanya.
“Selepas menghubungi pihak pengiklan, mereka mengirimkan satu ‘link’ melalui WhatApps dan meminta saya untuk memuat turun aplikasi berkenaan kira-kira pada pukul 7 malam.
“Kemudian lebih kurang pukul 10 malam ketika menyemak akaun bank, saya dapati kesemua duit berjumlah RM15,310 dalam akaun telah hilang,” katanya dalam satu sidang akhbar, di sini hari ini.
Tambah wanita yang bekerja sebagai seorang pembantu jualan itu lagi, wang berkenaan merupakan wang simpanannya hasil daripada pemberian suami yang bekerja di Singapura.

Sementara itu, Timbalan Ketua Biro Pengaduan Dan Perkhidmatan Awam MCA Pasir Gudang, Ang Tun Chiek memberitahu, kes penipuan itu adalah kaedah scam baharu iaitu menipu mangsa dengan menggunakan aplikasi dalam talian telefon bimbit.
“Kami telah melakukan penjejakan transaksi wang mangsa dan mendapati duit itu dipindah kepada satu syarikat yang merupakan pihak ketiga.
“Apabila kami menghubungi syarikat itu untuk mendapatkan maklumat transaksi mereka tidak mahu membantu, saya harap polis boleh siasat,” ujarnya pula.
Susulan itu, mangsa telah membuat laporan polis di Balai Polis Permas Jaya pada 28 Mac lalu.-K! ONLINE


Lari tinggal mercun RM22,595 dalam kebun getah
Oleh YATIMIN ABDULLAH

26 April 2021, 2:56 pm
RANTAU PANJANG – Sekumpulan penyeludup sanggup lari meninggalkan pelbagai jenis mercun bernilai RM22,595 dalam kebun getah berhampiran pangkalan haram Salleh Berek di sini semalam selepas kegiatan mereka dikesan oleh anggota Pasukan Gerakan Am (PGA).
Pegawai Pemerintah PGA Batalion 7, Superintendan Azhari Nusi berkata, sewaktu serbuan dijalankan, salah seorang daripada mereka telah melarikan diri dengan menaiki sebuah kereta jenis Honda Accord manakala yang lain mendayung perahu menyeberangi Sungai Golok ke negara jiran.
Katanya, rampasan itu dijalankan hasil rondaan rutin anggota PGA di kawasan berkenaan pada pukul 5.30 petang.
Menurutnya, pemeriksaan awal di lokasi itu menjumpai guni berwarna putih dan kotak-kotak yang ditinggalkan oleh kumpulan berkenaan.
“Pemeriksaan lanjut terhadap barangan itu telah membawa kepada penemuan pelbagai jenis mercun dianggarkan bernilai RM22,595.
“Kita tidak menolak kemungkinan mercun ini dibawa masuk secara haram ke negara ini untuk dijual sempena sambutan Hari Raya Aidilfitri tidak lama lagi,” katanya dalam satu kenyataan hari ini.

Menurut Azhari, kesemua barangan rampasan dibawa ke Kompeni Taktikal di Jeram Perdah di sini untuk pemeriksaan lanjut.
Tambahnya, kes disiasat mengikut Seksyen 8 Akta Bahan Letupan 1957.-K!ONLINE


Sajat di luar negara
Oleh MOHD YUNUS YAKKUB

26 April 2021, 3:25 pm
SHAH ALAM – Polis mengulangi kemungkinan usahawan kosmetik kontroversi, Nur Sajat atau nama sebenarnya Muhammad Sajjad Kamaruzzaman berada di luar negara selepas diburu setelah waran tangkap dikeluarkan Mahkamah Syariah sebelum ini.
Timbalan Ketua Polis Negara, Datuk Seri Acryl Sani Abdullah Sani berkata, setakat ini kemungkinan itu kuat menyatakan sedemikian.
“Bagaimana berada di sana, Wallahu a’lam dan mungkin dia menggunakan kaedah tertentu boleh berada di luar negara.
“Bagaimana sekalipun, kita tidak berputus asa mengesan disebabkan ia merupkan kes Mahkamah Syariah dan pihak mahkamah itu meminta pertolongan Polis Diraja Malaysia (PDRM),” katanya pada sidang akhbar di sini semalam.
Beliau memberitahu, sekiranya dia berada dalam negara sudah pasti akan dapat menjejak dan mengesannya.
“Maklumat ini macam-macam (diterima). Ada orang kata dia di Johor dan Kelantan dan setiap maklumat itu kita ambil tindakan dengan melakukan pengesahan.

“Tapi apa yang berlaku dia tiada di sana,” jelasnya.
Sebelum ini, Mahkamah Tinggi Syariah Shah Alam mengeluarkan waran tangkap ke atas usahawan kosmetik tersebut selepas dia gagal hadir prosiding sebutan semula pertuduhan berpakaian menyerupai wanita sehingga menyebabkan agama Islam dipandang hina pada 23 Februari lalu. -K!ONLINE


1.5 juta tunai umrah setakat 10 Ramadan
Oleh KOSMO!

26 April 2021, 3:14 pm
MEKAH – Ketua Umum Urusan Dua Masjid Suci Arab Saudi memaklumkan pihaknya menguruskan urusan keluar masuk hampir 1.5 juta jemaah umrah di Masjidil Haram sejak awal bulan Ramadan hingga hari ke-10, lapor agensi berita Saudi.
Para jemaah dibenarkan masuk ke kawasan masjid mengikut kawalan langkah berjaga-jaga dengan memanfaatkan keupayaan memberikan keselesaan kepada pengunjung selain menerapkan langkah berjaga-jaga dan penjarakan sosial.
Pengarah Jabatan Umum Pengurusan Orang Ramai di Masjidil Hara, Osama Al-Hujaili mengesahkan bahawa pihak pengurusan telah memanfaatkan kemampuan operasinya untuk menyantuni para jemaah umrah yang datang mengerjakan ibadat di bulan puasa.
Pihak pengurusan telah memperuntukkan halaman Mataf untuk jemaah Umrah dan memastikan proses keluar masuk masjid lancar serta membuka ruang khas buat warga emas dan golongan kelainan upaya.
Osama turut mengingatkan jemaah umrah untuk sentiasa mematuhi jadual waktu di aplikasi Eatmarna, memakai pelitup muka dan menjaga jarak sosial. – Agensi


Dua sindiket dadah RM17.75juta tumpas
Oleh MOHD YUNUS YAKKUB

26 April 2021, 3:14 pm
SHAH ALAM – Dua sindiket penyeludupan dan pemprosesan dadah yang aktif dua bulan lalu tumpas dengan merampas dadah bernilai RM17.75juta dalam 10 serbuan berasingan di sekitar Lembah Klang, minggu lalu.
Dalam serbuan Selasa dan Rabu lalu di sekitar Kajang, Pandamaran dan Rawang itu menahan 17 ahli sindiket termasuk empat warga Bangladesh berusia 24 hingga 47 tahun.
Turut dirampas dua alat pengewapan pemprosesan dadah dan sebuah ketuhar besar untuk tujuan pengeringan dadah.
Timbalan Ketua Polis Negara, Datuk Seri Acryl Sani Abdullah Sani berkata, menerusi operasi pertama di Kajang dan Pandamaran membongkar modus operandi sindiket dengan menyeludup masuk bekalan dadah ke negara ini dari selatan Thailand melalui jeti haram di Kelantan.
Katanya, sindiket kemudiannya akan menggunakan perkhidmatan kontena dan parcel melalui jalan laut serta udara untuk menyeludup dadah ke luar negara.
“Berdasarkan tujuh serbuan dalam operasi pertama ini merampas 354 slab heroin base seberat 134 kilogram (kg) dan 101 bungkusan plastik berisi syabu seberat 104 kg.

“Dadah itu bernilai RM15.2 juta,” katanya pada sidang akhbar di di sini hari ini.
Kosmo! difahamkan bungkusan plastik itu akan dieksport ke Australia.
Kata Acryl Sani, operasi kedua pula melibatkan sebuah makmal haram memproses dadah dengan merampas 22 kg dan 37.15 kg cecair masing-masing ketamin diangarkan RM2.35juta.
Tambah beliau, siasatan mendapati kedua-dua sindiket beroperasi sejak Februari lalu dengan keseluruhan dadah dirampas boleh digunakan oleh 9.7 juta penagih dadah.
“Hasil ujian air kencing mendapati lima dari kesemua suspek didapati positif ketamin selain dua juga mempunyai rekod jenayah lampau.
“Kita turut menyita RM1.07 juta dengan melibatkan 10 buah kereta, empat motosikal, wang tunai, barang kemas dan akaun bank,” jelasnya.
Acryl Sani menegaskan, kesemua mereka kini direman antara sehari hingga tujuh hari dan kes disiasat mengikut Seksyen 39B Akta Dadah Berbahaya 1952.
Dalam pada itu, beliau memberitahu, sebanyak 92 sindiket dadah berjaya ditumpaskan dengan rampasan melibatkan 12 tan dadah bernilai RM343 juta dalam tempoh empat bulan pertama tahun ini.
“Ini berbanding sepanjang tahun lalu 305 sindiket dadah dengan penangkapan 1,204 orang selain rampasan dadah berjumlah 14 tan bernilai RM405 juta,” katanya – K!ONLINE


Dua bulan tinggal di hentian motosikal, Ebit Lew tampil bantu remaja gelandangan
Oleh AHMAD SHAHERMAN SHAMSURI

26 April 2021, 2:37 pm
PETALING JAYA – Nasib seorang remaja yang menjadikan hentian motosikal sebagai ‘rumahnya’ sejak dua bulan lalu berakhir apabila kisahnya mendapat perhatian daripada pendakwah terkenal, Ebit Lew.
Menerusi perkongsian di laman Facebook, Ebit Lew berkata, remaja berkenaan berasal dari Sarawak dan dia merupakan anak yatim piatu sejak kecil.
Katanya, remaja berkenaan mempunyai masalah emosi dan tekanan perasaan serta terlibat dengan pelbagai kisah hitam sebelum ini.
“Terkejut bila ramai ‘tag’ saya tentang adik ni. Saya dari jauh bergegas cari adik ini, sampai dilokasi dia terus peluk saya dan menangis.
“Dia berdoa ingin berjumpa saya, ingin cari kerja atau masuk madrasah, nak perbaiki hidup masa lalu,” katanya di laman Facebook semalam.
Menurut Ebit Lew, dia kemudiannya membawa remaja tersebut membeli pakaian dan menginap di hotel sementara dia mendapatkan rumah sewa baharu.

“Sampai hotel terus adik ini sujud syukur lama menangis-nangis. Mata sebelahnya dah tak berapa nampak.
“Saya rasa sebak dan sedih, saya akan cari bilik sewa serta carikan kerja yang sesuai untuk adik ini,” ujarnya.
Sehingga pukul 2 petang tadi hantaran tersebut telah dikongsi lebih 7,900 kali dan mendapat lebih 6,000 komen.-K! ONLINE


Malaysia capai sifar kes malaria tiga tahun berturut-turut
Oleh SUBKHI SUDARJI

26 April 2021, 3:19 pm
PUTRAJAYA – Malaysia berjaya mencapai sasaran sifar kes jangkitan Human Malaria Indigenous untuk tiga tahun berturut-turut bermula dari tahun 2018 hingga 2020.
Menteri Kesihatan, Datuk Seri Dr. Adham Baba berkata, kejayaan itu hasil daripada Pelan Strategik Eliminasi Malaria Kebangsaan (PSEMK) yang dilancarkan pada tahun 2011.
Menurutnya, bermula tahun 1961, Malaysia telah melaksanakan beberapa program seperti Program Eradikasi Malaria, Program Kawalan Malaria dan terbaharu PSEMK.
Katanya lagi, PSEMK dibentuk oleh Kementerian Kesihatan (KKM) untuk mencapai sasaran eliminasi malaria menjelang tahun 2020.
“Walaupun dengan cabaran pandemik Covid-19, Malaysia meneruskan komitmen mengatasi segala kekangan dan meneruskan usaha khususnya dalam eliminasi malaria.
“Malaysia adalah salah satu negara di rantau Asia Pasifik yang telah layak untuk memohon pensijilan Eliminasi Malaria daripada Pertubuhan Kesihatan Sedunia (WHO),” katanya.

Beliau berkata demikian sempena Majlis Perasmian Sambutan Hari Malaria Sedunia Peringkat Kebangsaan Tahun 2021 di Dewan Serbaguna KKM hari ini.
Katanya lagi, walaupun kejadian jangkitan malaria semakin berkurangan di Malaysia namun kita tidak boleh berasa selesa dan mengambil sikap sambil lewa.- K!ONLINE


Arab Saudi musnahkan bot sarat dengan bom
Oleh KOSMO!

27 April 2021, 8:58 pm
RIYADH – Tentera Arab Saudi memusnahkan sebuah bot sarat dengan bahan letupan di perairan pelabuhan Yanbu di Laut Merah, kata kementerian pertahanan.
“Sebuah bot tanpa pemandu sarat dengan bom dipintas dan dimusnahkan pagi ini.
“Unit tentera laut berjaya mengesan dan mengawasi bot tersebut di  luar pantai  Yanbu di Laut Merah,” kata kementerian itu dalam satu kenyataan yang disiarkan agensi berita rasmi SPA.
Belum ada kumpulan mengaku bertanggungjawab manakala  kementerian pertahanan masih menyiasat insiden tersebut.
Insiden itu berlaku ketika pertempuran di negara jiran Arab Saudi, Yemen semakin sengit. Perang yang berlaku adalah antara tentera kerajaan disokong Riyadh dan pemberontak Syiah Houthi.
Yanbu  terletak 860 kilometer ke timur Riyadh dan sekitar 975 kilometer ke utara sempadan Arab  Saudi dengan Yemen.

Pemberontak Houthi kini meningkatkan serangan untuk merampas rantau Marib yang kaya dengan sumber minyak. Marib merupakan kubu kuat terakhir kerajaan disokong Riyadh di utara Yemen.
Militia Houthi turut meningkatkan serangan dron dan peluru berpandu terhadap sasaran di Arab Saudi termasuk kemudahan minyaknya. Pemberontak tersebut pernah menggunakan bot yang sarat dengan bom untuk menyerang Arab Saudi pada masa lalu. – AFP


Maksak rancang 35 program tahun ini
Oleh MOHD. HUSNI MOHD. NOOR

27 April 2021, 9:39 pm
PUTRAJAYA – Majlis Kebajikan dan Sukan Anggota-anggota Kerajaan Malaysia (Maksak) merancang untuk menganjurkan 35 program tahun ini.
Yang Dipertuanya, Tan Sri Mohd. Zuki Ali berkata, antara program dirancang termasuk sukan berbasikal dan Festival Kesenian Islam.
Beliau yang juga Ketua Setiausaha Negara berkata, setakat ini, dua program sudah dilaksanakan iaitu boling padang dan bola sepak.
“Penganjuran sukan ini sudah diluluskan oleh Kementerian Belia dan Sukan (KBS) mengikut model gelembung sukan yang diluluskan Majlis Keselamatan Negara (MKN).
“Saya berharap penganjuran sukan dalam suasana norma baharu ini dapat mencungkil bakat-bakat baharu dalam kalangan penjawat awam sekali gus dapat mewakili negara ke peringkat antarabangsa,” katanya semasa berucap di Majlis Iftar Maksak di sini hari ini.
Hadir sama Ketua Pengarah Perkhidmatan Awam yang juga Timbalan Yang Dipertua Maksak Malaysia, Tan Sri Mohd. Khairul Adib Abd. Rahman.

Katanya, pandemik Covid-19 yang melanda seluruh dunia pada masa ini menyebabkan pembudayaan norma baharu dalam pelbagai aspek kehidupan termasuk aktiviti sosial dan riadah.
Mohd. Zuki berkata, sebagai contoh, bermula Ogos tahun lalu, Maksak dengan kerjasama KBS telah melaksanakan program Fit Malaysia X yang bertujuan menurunkan kadar obesiti dalam kalangan penjawat awam. – K! ONLINE


Kebenaran pulang beraya pelajar IPT diputuskan esok
Oleh MOHD. HUSNI MOHD. NOOR

27 April 2021, 10:18 pm
PUTRAJAYA – Kementerian Pengajian Tinggi (KPT) memaklumkan kebenaran dan prosedur operasi standard (SOP) bagi pergerakan pulang pelajar institusi pengajian tinggi (IPT) sempena Aidilfitri akan diputuskan esok.
Menterinya, Datuk Seri Dr. Noraini Ahmad berkata, cadangan kebenaran dan SOP pergerakan itu akan dibentangkan kepada Majlis Keselamatan Negara (MKN) sebelum diputuskan.
Beliau berkata, apa jua keputusan yang dibuat, keselamatan dan kesihatan pelajar kekal menjadi keutamaan bagi KPT.
“Petang tadi saya telah mengadakan sesi libat urus bersama dengan Majlis Perundingan Pelajar Kebangsaan (MPPK) bagi mendapat maklum balas mengenai cadangan kebenaran dan SOP itu.
“Sesi yang sama juga telah dibuat sebelum ini bersama timbalan-timbalan naib canselor (TNC)
Hal Ehwal Pelajar, Universiti Awam (UA), Persatuan Institut Pengajian Tinggi Swasta (IPTS) dan MPPK pada 20 April lalu.
“Libat urus itu bertujuan mendapatkan input dan dapatan awal serta persediaan IPT masing-masing mengenai SOP pergerakan pulang pelajar,” katanya menerusi hantaran di Facebook, hari ini.

Katanya, semua maklum balas dan pandangan daripada IPT dan pelajar ini akan diteliti dan diambil perhatian terutama berkenaan dengan SOP sebelum dibentang ke MKN untuk diputuskan pada hari esok. – K! ONLINE


Guna tuala wanita untuk tanda petak parkir
Oleh KOSMO!

27 April 2021, 9:40 pm
BANGKOK – Gara-gara berebut petak meletak kenderaan, dua orang wanita dilaporkan bertengkar dan salah seorang sanggup menanda petak meletak kenderaan itu dengan najis dan tuala wanita yang dipenuhi darah haid, lapor portal Coconuts.co.
Seorang pemilik kedai yang hanya dikenali sebagai Lek, 40, berang apabila petak meletak kenderaannya diambil oleh Noi, 38, bertindak menyangkut tuala wanita yang sudah digunakan bagi melarang Noi daripada meletakkan kenderaannya di situ.
Lek juga sebelum ini telah membaling najis pada kereta Noi kerana wanita itu mengalihkan ampaiannya untuk meletakkan kenderaan.
Sebelum dua insiden itu, Lek turut dilaporkan pernah menghentam kenderaan Honda Jazz milik Noi menggunakan penghadang tempat meletak kenderaan ekoran isu yang sama.
Ketua polis daerah Rat Burana, Patsaphong Boodthai berkata kedua-dua wanita itu tinggal di bangunan yang sama di Kheha Suksawat dan sudah lama bertengkar akibat berebut petak meletak kenderaan.
Noi yang berang dengan tindakan Lek turut membalas tindakan wanita itu dengan membaling pasu bunga di kedai runcit milik Lek.

Kedua-dua mereka memfailkan aduan kerosakan harta benda dan enggan bercakap antara satu sama lain.
Polis berkata, Lek dan Noi akan dipanggil untuk rundingan atas kerosakan harta benda yang dibuat. -Agensi